Banjir: Pekan Rantau Panjang lumpuh

(Seluruh pekan Rantau Panjang lumpuh selepasi dinaiki air setinggi lebih 0.3 meter)

RANTAU PANJANG, 19 Disember- Seluruh pekan Rantau Panjang lumpuh selepas dinaiki air setinggi 0.3 meter sehingga 0.5 meter susulan hujan lebat dan limpahan air Sungai Golok, sejak malam tadi. Operasi perniagaan di zon bebas cukai berkenaan ditutup sepenuhnya, selain ada premis yang turut dimasuki air.  Timbalan Pengarah Jabatan Bomba dan Penyelamat Malaysia (JBPM) Kelantan, Anwar Abu Bakar memaklumkan, pemantauan dan tinjauan secara berkala dibuat bagi memastikan keselamatan penduduk di sini."Pihak kami turut menjangkakan jika hujan berterusan, paras air di pekan ini akan terus meningkat," jelasnya kepada media di sini. Dalam pada itu, Anwar menasihatkan masyarakat setempat untuk tidak bermain air terutama golongan kanak-kanak bagi mengelak sebarang insiden yang tidak diingini berlaku.  Pada masa sama, beliau memaklumkan kerjasama dengan agensi keselamatan lain seperti Polis Diraja Malaysia (PDRM), Angkatan Pertahanan Awam (APM) dan Pasukan Mencari dan Menyelamat Khas Malaysia (SMART) turut dijalin bagi melancarkan lagi operasi menyelamat pada banjir kali.

(Paras air di pekan Rantau Panjang diramal meningkat lagi jika hujan berterusan)


Pengamal media turut terkandas akibat banjir di Terengganu

SETIU, 19 Disember- Enam pengamal media pelbagai agensi berita di Terengganu berdepan detik cemas kerana terkandas selepas membuat liputan di beberapa kawasan banjir di negeri itu.  Menurut pengamal media, Zatul Iffah Zolkiply, dia membuat liputan banjir di daerah Setiu sejak pagi semalam.  Bagaimanapun, ketika berada di Kampung Besut, Setiu paras air semakin meningkat.  Malah, kebanyakan laluan utama mula ditutup kepada semda kenderaan kerana ditenggelami air.  "Sebelum ni memang banyak kali terlibat dengan liputan banjir tetapi belum pernah terkandas sampai tidak boleh balik ke bandar."Semua penginapan penuh termasuk PPS. Saya dengan tiga rakan yang lain terpaksa tidur dalam kereta sehelai sepinggang. Sekarang ni keadaan di Setiu masih hujan dan laluan masih ditutup. Mungkin kami terpaksa bermalam sehari lagi di sini," katanya ketika ditemui RTM.

Bagi Nur Falizai Ali@Omar, "kami tiba di Setiu kira-kira pukul 11.00 pagi semalam dan pada ketika itu air berada pada paras biasa."Menurutnya, kira-kira pukul 8.00 malam selepas selesai melakukan tugasan; "kami mengambil keputusan untuk mengambil laluan untuk ke Kuala Terengganu bersama tiga lagi rakan. Namun terpaksa menunggu sehingga air surut sekitar pukul 1.00 pagi."Bagaimanapun penantian kami berakhir dengan memilih untuk berada di PPS berdekatan untuk tumpang berteduh dan berehat seketika," jelasnya ketika ditemui.Selain itu, Khairul Fikri Osman turut berkongsi pengalamannya ketika melakukan tugas pada musim banjir kali ini, "sebelum ni persediaan seperti pakaian dan peralatan yang diperlukan telah disediakan. Namun apabila kehabisan beteri telefon, terpaksa ke PPS untuk mendapatkan bekalan elektirk."Jadi apabila untuk melaksanakan kerja, agak sukar sebab kita kena berkongsi dengan penduduk terjejas banjir di PPS," jelasnya di sini. Kesemua mereka terpaksa berpatah balik ke pusat pemindahan sementara,berdekatan kerana air menenggelamkan laluan utama dengan cepat .


Ramli Md Nor dan Alice Lau dipilih sebagai Timbalan Speaker

KUALA LUMPUR, 19 Disember - Ahli Parlimen Cameron Highlands, Datuk Ramli Md Nor dan Ahli Parlimen Lanang, Alice Lau dipilih sebagai Timbalan Yang Dipertua Dewan Rakyat yang baharu.Ramli dan Alice dicadangkan oleh Perdana Menteri, Datuk Seri Anwar Ibrahim yang juga Pengerusi Pakatan Harapan (PH) mewakili kerajaan, masing-masing mendapat 148 dan 146 undi.Seorang lagi calon, Datuk Mas Ermieyati Samsudin yang dicalonkan Perikatan Nasional (PN) mendapat 74 undi.

Yang Dipertua Dewan Rakyat, Datuk Johari Abdul berkata oleh kerana terdapat lebih daripada dua cadangan nama untuk jawatan berkenaan maka undi bersurat oleh semua Ahli Parlimen diperlukan mengikut Peraturan Mesyuarat 6(2) dan 4(3) bagi memilih dua Timbalan Yang Dipertua.Perkara 57 (1)(b) Perlembagaan Persekutuan menyatakan Dewan Rakyat hendaklah dari semasa ke semasa memilih dua orang Timbalan Yang Dipertua daripada kalangan Ahli Dewan Rakyat.Sejurus selepas sesi pengundian itu, Johari turut menamakan Ahli Parlimen Larut Datuk Seri Hamzah Zainudin sebagai Ketua Pembangkang.


Penduduk sifatkan banjir di Tumpat antara terburuk sejak 31 tahun lalu

(Beberapa penduduk Kampung Wakaf Stan meredah banjir untuk berpindah ke Pusat Pemindahan Sementara (PPS) yang berhampiran setelah rumah mereka dinaiki air berikutan hujan lebat sejak Sabtu lalu/FOTO BERNAMA)

TUMPAT, 19 Disember - Banjir yang melanda jajahan Tumpat susulan hujan lebat yang berterusan sejak Sabtu lepas, disifatkan penduduk antara yang terburuk sejak 31 tahun lalu, apabila paras air naik secara mendadak.Penduduk Kampung Menjual, Nur Fatihah Abdul Rahim, 31, berkata beliau tidak menyangka hujan sejak dua hari lepas menyebabkan kediamannya dinaiki air melebihi satu meter."Kali terakhir 'banjir besar' berlaku di kampung berkenaan pada 2014 iaitu ketika ‘bah kuning’, namun hanya beberapa rumah sahaja terjejas terutamanya di kawasan yang rendah."Namun, kejadian banjir kali ini adalah yang terburuk sejak 31 tahun lalu kerana arus air agak deras sehingga rumah saya dinaiki air."Saya sekeluarga segera berpindah ke pusat pemindahan sementara (PPS) di Sekolah Kebangsaan Kubang Batang pada 2 pagi semalam kerana tidak mahu perkara tidak diingini berlaku," katanya kepada Bernama, di sini hari ini.

(Seorang penduduk Kampung Wakaf Stan menaiki bot meredah banjir setelah berpindah ke PPS/FOTO BERNAMA)

Sementara itu, penduduk dari Kampung Berangan Hujung Nor Azuralizma Ibrahim @Salleh, 40, berkata beliau terkejut dan tidak menyangka air naik dengan begitu cepat dalam tempoh yang singkat."Pukul 11 malam semalam, saya lihat di luar kawasan rumah telah banjir sehingga mencecah bahu jalan raya, tetapi selang tiga jam kemudian perkarangan rumah saya sudah mencecah hingga paras dada.“Saya serta suami Mohd Asri Awang, 52, terpaksa berpindah ke PPS Sekolah Berangan 1 dengan meredah banjir sejauh satu kilometer untuk ke PPS berkenaan bersama anak untuk menyelamatkan diri dan membawa bersama dokumen penting sahaja," katanya.Setakat 1 tengah hari tadi, sebanyak 10 sungai utama di Kelantan telah melepasi paras bahaya membabitkan enam jajahan iaitu Kuala Krai, Jeli, Tanah Merah, Pasir Mas, Tumpat dan Bachok. - BERNAMA


Kedah tutup semua Taman Eko-Rimba, kecuali yang diswastakan

ALOR SETAR, 19 Disember- Jabatan Perhutanan Negeri Kedah (JPNK) mengambil keputusan untuk menutup sementara semua Taman Eko-Rimba, Hutan Taman Negeri dan kawasan pendakian dalam Hutan Simpan Kekal bermula semalam sehingga ke satu tarikh yang akan dimaklumkan kelak.Ia bagi mengelakkan sebarang insiden yang tidak diingini berlaku berikutan musim tengkujuh yang bermula pada pertengahan bulan Oktober sehingga akhir bulan Januari terutamanya di bahagian utara Semenanjung Malaysia.Pengarah Perhutanan negeri Kedah, Muhamad Abdullah berkata, "kawasan yang ditutup di bawah pengurusan JPNK ialah di Taman Eko Rimba, Bukit Wang, daerah Kubang Pasu; Puncak Janing, daerah Padang Terap; Sungai Teroi, daerah Yan; Lata Mengkuang, daerah Sik; Sungai Rambai, daerah Pendang dan Tupah, daerah Kuala Muda. Selain itu; "Taman Eko-Rimba Bukit Hijau, daerah Baling; Lata Bayu, daerah Baling; dan Ulu Paip, daerah Kulim dan Taman Negeri Ulu Muda."

Sebanyak 15 kawasan pendakian ditutup sementara bagi sebarang aktiviti pendakian.Kawasan terlibat ialah Gunung Jerai, Gunung Kemerlong, Bukit Perak, Bukit Enggang, Bukit Saiong, Gunung Bintang, Bukit Besar Kulim, Bukit Batu Merah, Bukit Fakir Terbang dan Bukit Air Terjun Lebai Husin. Bukit Kilim, Gunung Matchinchang, Bukit Selat Panchor, Gunung Raya dan Bukit Batu Licin di Pulau Tuba turut ditutup. Bagaimanapun, penutupan sementara ini tidak termasuk Taman Eko Rimba yang telah diswastakan kepada operator yang dilantik kerajaan negeri Kedah.  Antaranya Taman Eko Rimba Pasir Tengkorak, Telaga Tujuh, Air Terjun Temurun, Tasik Dayang Bunting, Gua Cherita di Langkawi.


PBT diarah pantau tapak peranginan negeri masing-masing

KUALA LUMPUR, 19 Disember- Pihak Berkuasa Tempatan (PBT) diarah untuk memantau dan mempertingkatkan keselamatan di tapak-tapak peranginan di negeri masing-masing.  Menurut Perdana Menteri Datuk Seri Anwar Ibrahim, Jabatan Metereologi Malaysia memaklumkan mengenai Monsun Timur Laut 2022/2023 dan hujan berterusan dijangka akan berlaku di pantai timur semenanjung dan timur Sabah bermula pada Sabtu lalu. "Dewan turut merakamkan ucapan takziah kepada keluarga cucunda Nur Hilwa Edrea Binti Mohd Hariz Zaifan berusia 1 tahun 3 bulan dari Terengganu yang merupakan mangsa Monsun Timur Laut. "Semua pihak perlu berwaspada dan mengelakkan pergi ke kawasan berisiko tinggi ketika musim tengkujuh dan monsun," jelasnya dalam Mesyuarat Pertama Penggal Pertama Parlimen Ke-15 di Dewan Rakyat.

Selain itu, Anwar turut merakamkan ucapan takziah kepada individu dan keluarga mangsa yang terlibat dalam insiden tanah runtuh di Father’s Organic Farm, Batang Kali.  Hampir 700 anggota daripada 16 agensi Kerajaan Persekutuan dan negeri terlibat dalam operasi mencari dan menyelamat tragedi tanah runtuh itu sebaik sahaja pos kawalan dibuka hingga hari ini.  Justeru, dewan rakyat turut merakamkan ucapan penghargaan dan terima kasih kepada semua agensi penyelamat terlibat.  Perdana Menteri juga menyembah takzim Kebawah Duli Yang Maha Mulia Seri Paduka Baginda Raja Permaisuri Agong Tunku Hajah Azizah Aminah Maimunah Iskandariah yang berkenan berangkat meninjau pusat operasi semalam.  Beliau juga berterima kasih kepada Jemaah Menteri Kerajaan Perpaduan dan semua yang telah turun padang memberikan khidmat kepada seluruh operasi.  Terdahulu Anwar mengumumkan bantuan segera kepada mangsa iaitu sebanyak RM1,000 kepada semua mangsa yang terselamat dan RM10,000 kepada keluarga mangsa yang meninggal dunia.


Masjid Tuanku Mizan anjur Khatan perdana

PUTRAJAYA, 19 Disember- Seramai 100 orang kanak-kanak dikhatankan sempena program Khatan Perdana anjuran Masjid Tuanku Mizan Zainal Abidin (MTMZA), Putrajaya.  Menurut Imam Besar MTMZA, Ustaz Nor Azamir Alias, program ini merupakan acara tahunan yang diadakan pihak masjid sebagai salah satu usaha pengimarahan masjid sebagai pusat sehenti bagi umat Islam. "Seramai 100 peserta yang akan mengikuti program ini antara usia lapan ke 12 tahun. Kita harapkan program ini akan merancakkan lagi program pengimarahan masjid Tuanku Mizan Zainal Abidin."Selain itu, dengan penglibatan masyarakat pasti akan dapat memberikan kemakmuran dan mengimarahkan masjid kita ini," katanya kepada pemberita di sini. Peserta yang menyertai program ini segak berbaju melayu dan diarak mengelilingi masjid.  Bagi meredakan ketakutan, mereka dimandikan dengan pancutan air dari jentera bomba sebagai simbolik sebelum bermulanya Program Khatan Perdana tersebut.  Prosedur berkhatan itu dikendalikan oleh pakar perubatan dari Hospital Pakar Al-Islam.


Melaka beri sumbangan kepada keluarga terlibat tanah runtuh

MELAKA, 19 Disember- Kerajaan Negeri Melaka melalui Jabatan Kebajikan Masyarakat (JKM) negeri akan menyalurkan bantuan kewangan dan kit makanan kepada keluarga yang terlibat kejadian tanah runtuh di Batang Kali.  Exco Hal Ehwal Wanita, Pembangunan Keluarga dan Kebajikan negeri, Datuk Kalsom Nordin berkata, beliau sendiri akan melawat keluarga terlibat dalam tempoh terdekat. “Insya-Allah kit makanan sedia ada akan disalurkan dan mungkin juga kita cuba dapatkan sedikit bantuan kewangan bagi mereka yang terlibat dalam tragedi ini," katanya selepas Majlis Program Sumbangan Perayaan Krismas Tahun 2022 di Ayer Keroh , Melaka.  Menurutnya, dalam kejadian tanah runtuh tersebut seramai lapan mangsa daripada dua keluarga berasal dari Kampung Baru Machap, Alor Gajah.  Beliau turut bersimpati kepada mangsa dan ahli keluarga terlibat dalam kejadian tanah runtuh di Batang Kali, Hulu Selangor pada Jumaat.


Banjir Terengganu: Lebih aset diperlukan untuk segerakan penyaluran bantuan - Polis

HULU TERENGGANU, 19 Disember - Situasi banjir di Terengganu dengan risiko arus deras dan faktor muka bumi menyebabkan sokongan aset dan jentera sesuai amat diperlukan untuk menghantar bantuan dan memudahkan operasi menyelamat.Ketua Polis Terengganu, Datuk Rohaimi Md Isa berkata ia memerlukan perhatian segera kerana ada rungutan yang diterima mengenai penghantaran bantuan dan makanan lewat ke pusat pemindahan sementara (PPS) di negeri itu.Justeru, beliau memohon penduduk terjejas banjir yang ditempatkan di PPS agar bersabar kerana semua pihak sentiasa berusaha mengatur gerak tanpa henti agar bantuan segera dapat diberi.

"Buat masa terdekat kita akan gunakan aset-aset besar ini daripada sekitar Terengganu sendirilah... contohnya dari JKR, PGA dan PSP tetapi itu memang tidak mencukupi lagi memang tidak mencukupi lagi."Malah kita dimaklumkan bahawa pihak sekretariat sendiri iaitu APM sendiri akan memohon daripada Putrajaya bantuan dari segi aset jentera berat ini," katanya kepada pemberita ketika meninjau situasi di PPS Kampung Kua, di sini.Sehingga kini, lapan daerah di Terengganu dilanda banjir yang melibatkan lebih 17,000 penduduk terjejas.


Bantu siasatan tanah runtuh, lebih ramai individu akan dipanggil - Polis

BATANG KALI, 19 Disember - Polis akan merakam keterangan pihak pengurusan Sekolah Jenis Kebangsaan Cina (SJKC) Mun Choong, Kuala Lumpur dan mangsa yang terselamat dalam kejadian tanah runtuh di tapak perkhemahan Father's Organic Farm di Jalan Genting-Batang Kali.Ketua Polis Daerah Hulu Selangor, Superintendan Suffian Abdullah berkata pihaknya sudah meminta semua individu terbabit untuk tampil membantu siasatan.

"Semalam, kita sudah merakam keterangan tiga individu dan saya percaya dalam kes ini ramai lagi yang akan dipanggil, termasuk mangsa yang tercedera dan selamat."Polis sudah menghubungi pihak SJKC Mun Choong dan mengatur satu perjumpaan untuk membuat rakaman percakapan daripada mereka dalam masa terdekat," katanya pada sidang media di lokasi tanah runtuh, di sini.Sabtu lalu, polis telah memanggil tiga individu iaitu pengusaha tapak perkhemahan berkenaan dan dua pekerjanya bagi membantu siasatan.Polis juga telah mengenal pasti lima daripada tujuh kenderaan yang terlibat dalam kejadian tanah runtuh berkenaan.Dua daripada pemilik kenderaan tersebut telah meninggal dunia dan terselamat, manakala seorang lagi masih hilang.


Banjir Kelantan: 10 Hospital belum terjejas,  beroperasi seperti biasa

KOTA BHARU, 19 Disember - Sepuluh hospital di Kelantan termasuk Hospital Universiti Sains Malaysia (HUSM) masih beroperasi seperti biasa dan tidak terjejas dengan banjir.Pengarah Jabatan Kesihatan Negeri Kelantan, Datuk Dr Zaini Hussin berkata sebagai persiapan semua hospital telah dipastikan untuk menyediakan bekalan asas bagi memastikan mampu beroperasi dalam situasi banjir.

"Sekiranya terdapat hospital yang kemungkinan terputus hubungan jalan raya disebabkan banjir, bantuan sumber atau pemindahan pesakit boleh dilaksanakan dgn bantuan udara. Kami telah mengenal pasti tempat bagi pendaratan helikopter sekiranya diperlukan.

"Malah, persiapan kami bagi pesakit kritikal yang memerlukan rawatan lanjut, mereka akan pindah lebih awal di hospital yang tidak terjejas banjir," katanya.Mengulas lanjut, Dr Zaini berkata apabila musim banjir berlaku terdapat beberapa petugas kesihatan yang tidak boleh bertugas berikutan kediaman mereka dinaiki air, laluan ke tempat bertugas tersekat dan sebagainya namun ia tidak menjejaskan operasi di hospital terbabit."Seperti semalam, Hospital Tengku Anis di Pasir Puteh telah berlaku limpahan air berikutan hujan lebat sehingga memasuki perkarangan hospital namun ia telah surut pagi ini dan operasi berjalan seperti biasa," katanya.Tambah Dr. Zaini, bagi mangsa banjir yang ditempatkan di Pusat Pemindahan Sementara (PPS), pasukan kesihatan akan turut menjalankan aktiviti seperti memeriksa kebersihan persekitaran pusat pemindahan, memantau dan memeriksa kualiti air minum, menjalankan aktiviti pengklorinan dan disinfeksi bekalan air serta memeriksa kehadiran dan tempat pembiakan nyamuk aedes.


Tekanan jualan berterusan dorong Bursa Malaysia susut pada sesi dagangan tengah hari

KUALA LUMPUR, 19 Disember- Bursa Malaysia mengakhiri sesi dagangan pagi lebih rendah berikutan tekanan jualan yang berterusan selain menjejaki prestasi lemah semalaman di Wall Street pada minggu lepas, kata seorang penganalisis.Pada waktu rehat tengah hari, penanda aras FTSE Bursa Malaysia KLCI (FBM KLCI) susut 3.49 mata kepada 1,475.05 daripada 1,478.54 pada penutupan Jumaat lepas.Indeks utama itu dibuka 1.82 mata lebih rendah pagi ini pada 1,476.72 dan berlegar antara 1,471.57 dan 1,476.72 sepanjang sesi awal.Pergerakan harga di pasaran yang lebih luas menyaksikan kaunter rugi mengatasi kaunter untung 438 berbanding 309, manakala 412 kaunter tidak berubah, 1,086 tidak diniagakan dan 19 yang lain digantung.Jumlah dagangan adalah sebanyak 1.77 bilion unit bernilai RM829.72 juta.Dalam satu nota, Public Investment Bank Bhd berkata FBM KLCI dibuka rendah hari ini apabila saham Amerika Syarikat (AS) merosot untuk minggu kedua berturut-turut selepas pelabur memberikan perhatian terhadap kecenderungan bank pusat di AS dan Eropah menaikkan kadar faedah. Ini sekali gus mencetuskan jangkaan kadar faedah akan kekal lebih tinggi untuk lebih lama.“S&P 500 Wall Street susut 2.1 peratus pada minggu berkenaan termasuk penurunan 1.1 peratus pada hari Jumaat, manakala Komposit Nasdaq yang berteknologi tinggi ditutup satu peratus lebih rendah, menjadikan kejatuhannya untuk minggu ini kepada 2.7 peratus.Sementara itu, Malacca Securities Sdn Bhd berkata persidangan semula parlimen Malaysia serta undi percaya untuk Perdana Menteri Datuk Seri Anwar Ibrahim akan membina keyakinan pelabur, sambil menambah risiko penurunan boleh dihadkan dengan aktiviti mengemaskini akaun yang berterusan.Untuk komoditi pula, ia berkata minyak mentah Brent berlegar melebihi US$79, manakala harga minyak sawit mentah (MSM) melepasi paras RM3,900.“Kami masih berpihak kepada sektor minyak dan gas kerana pertumbuhan pendapatan yang kukuh baru-baru ini. Selain itu, kami menjangkakan segmen pembinaan dan bahan binaan akan menjadi tumpuan sebelum pembentangan semula Bajet 2023,” katanya.Dalam kalangan saham wajaran tinggi, Maybank turun satu sen kepada RM8.71 dan Petronas Chemicals susut dua sen menjadi RM8.49, manakala Public Bank naik satu sen kepada RM4.39, CIMB menokok dua sen kepada RM5.80 dan TNB lebih tinggi sembilan sen kepada RM9.24.Bagi saham aktif, Sunview menokok 5.5 sen kepada 56 sen dan Infoline Tec naik 21.5 sen kepada RM1.06, manakala Advance Synergy, Borneo Oil dan Serba Dinamik tidak berubah, masing-masing pada 22 sen, 2.5 sen dan dua sen.Di papan indeks, Indeks FBM Emas lemah 16.38 mata kepada 10,590.83, Indeks FBMT 100 susut 16.70 mata menjadi 10,295.59 dan Indeks FBM Emas Syariah lebih lemah 26.34 mata kepada 10,722.08.Sementara itu, Indeks FBM 70 memperoleh 12.49 mata menjadi 12,939.15. dan Indeks ACE FBM memperoleh 6.19 mata kepada 5,468.13.Mengikut sektor, Indeks Perladangan turun 149.02 mata kepada 6,888.91, Indeks Produk dan Perkhidmatan Perindustrian susut 0.11 mata menjadi 181.15, Indeks Tenaga turun 1.55 mata kepada 789.76, dan Indeks Perkhidmatan Kewangan 3.97 mata rendah pada 16,559.53. - BERNAMA


239 lokasi cerun sangat berisiko tinggi dikenal pasti di Perak

IPOH, 19 Disember - Jabatan Kerja Raya (JKR) Perak mengenal pasti 239 lokasi cerun sebagai sangat berisiko tinggi, daripada keseluruhan sebanyak 3,431 lokasi cerun yang dikenal pasti.Pengerusi Jawatankuasa Infrastruktur, Tenaga, Air, dan Pengangkutan Awam Perak, Datuk Seri Mohammad Nizar Jamaluddin berkata, 211 lokasi berada dalam kategori berisiko tinggi, 642 sederhana, 777 berisiko rendah dan 1,562 sangat rendah. Tiga laluan jalan juga dikategorikan sebagai sangat kritikal di Perak iaitu Jalan Tapah-Cameron Highlands (FT059), Jalan Baling-Gerik, Lebuh Raya Timur-Barat (FT004), dan Jalan Simpang Pulai-Blue Valley (FT185). Laluan Jalan Tapah-Cameron Highlands di daerah Batang Padang mencatatkan jumlah cerun berisiko sangat tinggi paling banyak iaitu sebanyak 128 lokasi, dengan 59 lokasi berisiko tinggi. "Belum sampai ke tahap kita tutup lebuhraya tersebut, buat masa ini tiada tanda-tanda untuk jadi lebih parah maka ia masih boleh digunakan cuma kita menasihati pengguna jalan raya supaya tidak berkelah bersama anak bini ke di tempat-tempat berisiko itu," kata Mohammad Nizar di sini. Sementara itu untuk tahun ini, sebanyak 61 lokasi cerun di Jalan Persekutuan yang mengalami kegagalan telah dibaiki iaitu melibatkan daerah Batang Padang, Hulu Perak, Kinta dan Kuala Kangsar dengan kos pembaikan sebanyak RM103 juta.

(Mohammad Nizar bercakap dalam sidang media di Bangunan Perak Darul Ridzuan, di sini)

Manakala, bagi jalan negeri sebanyak RM40 juta dibelanjakan bagi membaiki 10 lokasi cerun.  Sebagai menjamin keselamatan pengguna, Jabatan Kerja Raya (JKR) serta pihak konsesi penyelenggaraan jalan persekutuan dan jalan Negeri sentiasa menjalankan penyelenggaraan rutin iaitu rondaan terutama di laluan-laluan kritikal.


10 sungai utama di Kelantan lepasi paras bahaya

KOTA BHARU, 19 Disember- Sebanyak 10 sungai utama telah melepasi paras bahaya membabitkan enam jajahan iaitu Kuala Krai, Jeli, Tanah Merah, Pasir Mas, Tumpat dan Bachok, setakat pukul 1.00 tengah hari ini.Berdasarkan laman sesawang https://publicinfobanjir.water.gov.my/, sungai terbabit yang melepasi paras bahaya adalah tiga sungai di Kuala Krai iaitu Sungai Lebir di Kampung Tualang dengan bacaan 39.40 meter (m), Sungai Kelantan di Kuala Krai (25.19 m) dan Sungai Nal di Kampung Sungai Nal (29.24 m).Selain itu, masing-masing dua sungai di Jeli dan Tanah Merah turut merekodkan bacaan paras bahaya iaitu Sungai Pergau di Jambatan Jerimbong, Kuala Balah (55.76 m), Sungai Lanas di Air Lanas, Jeli (29.72 m) serta Kampung Jenob (24.97 m), Sungai Golok di Kampung Jenob, Tanah Merah (25.08 m).

Sungai Golok di Rantau Panjang, Pasir Mas (10.70 m), Sungai Golok di Kuala Jambu, Tumpat (3.00 m) dan Jambatan Melor, Bachok (9.87 m) turut merekodkan bacaan paras bahaya.Sementara, para air Sungai Kelantan di Tambatan Diraja, Kota Bharu (3.44 m) dan Kampung Pulau Lima, Pasir Puteh (2.73 m) berada pada paras waspada.


Banjir Pahang: Tujuh PPS dibuka setakat ini

KUANTAN, 19 Disember- Perkembangan banjir di Pahang menyaksikan tujuh pusat pemindahan sementara (PPS) telah dibuka dengan dua daripadanya di daerah Raub dan lima di daerah Kuantan, menjadikan seramai 658 orang daripada 164 keluarga terjejas setakat jam 12.00 tengah hari tadi.  Di Raub penduduk terjejas banjir terus meningkat menyaksikan dua PPS dibuka dengan keseluruhan penduduk terjejas seramai 50 orang daripada 16 keluarga.  Menurut Jawatankuasa Pengurusan Bencana Negeri Pahang, seramai 40 orang ditempatkan di PPS Dewan Serbaguna Kampung Pia dan 10 orang ditempatkan di PPS Balairaya Kampung Ria.  Manakala di Kuantan, lima PPS baru dibuka hari ini menempatkan 608 penduduk terjejas daripada 148 keluarga. Daripada jumlah itu, 226 orang daripada 50 keluarga ditempatkan di PPS SK Beserah, 109 orang daripada 31 keluarga di PPS SK Sungai Karang, 34 orang daripada 9 keluarga di PPS SK Sungai Ular dan PPS SMK Pelindung pula menempatkan 201 orang daripada 50 keluarga serta PPS SK Pelindung seramai 38 orang daripada lapan keluarga.  Kesemua mereka melibatkan penduduk dari Kampung Darat Beserah, Taman Beserah, Kampung Sungai Karang Darat dan Kampung Sungai Ular.


Speaker Dewan Rakyat tuntut kepercayaan Ahli Parlimen

KUALA LUMPUR, 19 Disember- “Satu penghormatan yang tinggi dan merupakan amanah besar kepada negara”.Demikian reaksi, Yang Dipertua Dewan Rakyat baharu Datuk Johari Abdul dalam ucapannya selepas mengangkat sumpah jawatan, hari ini.Beliau turut berpesan agar ahli Dewan Rakyat menjadikan parlimen sebagai platform untuk membina pendapat bernas seterusnya menjadikan kepentingan negara sebagai matlamat utama berbanding matlamat politik dan peribadi."Seperti yang diketahui umum, kerusi Yang Dipertua Dewan merupakan simbolik kepada kuasa dan bidang tugas Yang Dipertua pula mengawal selia mesyuarat serta memastikan kelancaran, mesyuarat dengan pematuhan peraturan oleh Ahli Dewan Rakyat seperti dengan jelas termaktub dalam Peraturan-Peraturan Majlis Mesyuarat Dewan Rakyat."Justeru, saya memohon semua Ahli Dewan Rakyat menghormati kerusi Yang Dipertua ini dengan memberi penghormatan dan kepercayaan kepada saya sebagai Yang Dipertua Dewan Rakyat, bukan atas dasar kapasiti peribadi tetapi sebagai individu yang dipilih menduduki kerusi ini dan diberi tanggungjawab dalam segala prosiding serta urusan dalam dewan yang mulia ini," katanya.

(Yang Dipertua Dewan Rakyat, Datuk Johari Abdul)

Berita berkaitanJohari Abdul dilantik Speaker Dewan Rakyat baharu


Bilangan penduduk terjejas banjir di Perak kekal

IPOH, 19 Disember - Jumlah penduduk terjejas banjir di Perak kekal 49 orang melibatkan 16 keluarga, setakat pukul 10.00 pagi tadi.Sekretariat Jawatankuasa Pengurusan Bencana Negeri menerusi satu kenyataan memaklumkan, dua Pusat Pemindahan Sementara (PPS) masih beroperasi membabitkan dua daerah.  PPS Sekolah Kebangsaan (SK) Sungai Tiang Darat di daerah Bagan Datuk menempatkan 21 penduduk daripada 11 keluarga, manakala di Hilir Perak, PSS Dewan Sekolah Menengah (SM) Abdul Rahman Taib Batu 4 yang baru di buka semula, menempatkan 28 penduduk daripada lima keluarga terjejas.


ADUN PH Melaka dibenar guna JAPERUN

AYER KEROH, 19 Disember- Lima Ahli Dewan Undangan Negeri (ADUN) Pakatan Harapan (PH) di Melaka diberi kebenaran menggunakan Pejabat Jawatankuasa Pembangunan dan Penyelarasan Dun atau JAPERUN di kawasan masing-masing, bermula tahun hadapan.  Ketua Menteri, Datuk Seri Sulaiman Md Ali berkata, mereka juga dikehendaki menggunakan khidmat kakitangan sedia ada di JAPERUN berkenaan.  Bagaimanapun, kerajaan negeri masih menunggu lampu hijau dan isyarat daripada kerajaan persekutuan untuk semangat kerajaan perpaduan diterjemah di Melaka.  Beliau ditemui dalam sidang media selepas perhimpunan bulan dan majlis pencapaian setahun pentadbiran kerajaan negeri Melaka di Seri Negeri, Ayer Keroh.

(Ketua Menteri Melaka, Datuk Seri Sulaiman Md Ali)


Parlimen bertafakur seminit, kenang tragedi Batang Kali

(Semua yang berada dalam Dewan Rakyat diminta berdiri dan bertafakur selama seminit)

KUALA LUMPUR, 19 Disember- Yang Dipertua Dewan Rakyat, Datuk Johari Abdul merakamkan ucapan takziah kepada keluarga mangsa tragedi tanah runtuh di tapak perkhemahan Fathers' Organic Farm, Gohtong Jaya.  Sebelum sesi mengangkat sumpah wakil rakyat, Datuk Johari meminta semua yang berada dalam Dewan Rakyat untuk bertafakur selama seminit.  "Saya juga ingin menyatakan kesedihan dengan insiden terjadi tanah runtuh di Batang Kali Selangor yang mengorbankan nyawa. Dengan demikian saya menzahirkan rasa simpati kepada keluarga mangsa yang terlibat. "Saya berharap agar keluarga mangsa kekal tabah dan cekal dengan dugaan ini. Saya bagi pihak ahli-ahli dewan dan pihak parlimen sesungguhnya merakamkan ucapan takziah kepada semua keluarga. Saya juga mengucapkan terima kasih kepada semua pihak yang telribat dalam kerja-kerja mencari dan menyelamat terutamanya keselamatan, agensi penyelamat, dan perubatan,"katanya.Insiden tanah runtuh yang berlaku Jumaat lalu itu, setakat ini mencatatkan 24 mangsa korban.

(Speaker Dewan Rakyat, Datuk Johari Abdul)


Pantai timur dijangka alami hujan sangat lebat berterusan hingga Rabu ini

KUALA LUMPUR, 19 Disember- Kelantan, Terengganu dan Pahang dijangka mengalami hujan sangat lebat berterusan hingga Rabu ini. MetMalaysia dalam kenyataan memaklumkan amaran cuaca tahap bahaya itu diramalkan berlaku di seluruh Kelantan serta Terengganu manakala di Pahang melibatkan Jerantut dan Kuantan.Hujan lebat berterusan pada tahap buruk dijangka berlaku di seluruh Perlis, manakala di Kedah membabitkan Langkawi, Kubang Pasu, Kota Setar, Pokok Sena, Padang Terap, Yan, Pendang, Sik dan Baling, bagi tempoh yang sama.

(METMalaysia keluarkan amaran hujan sangat lebat berterusan tahap bahaya)

Amaran cuaca tahap bahaya itu turut dijangka berlaku di daerah Hulu Perak, Perak sementara bagi Pahang melibatkan Cameron Highlands, Lipis, Maran, Pekan dan Rompin.


Kanak-kanak perempuan 2 tahun korban pertama banjir di Terengganu

JERTIH, 19 Disember - Seorang kanak-kanak perempuan berusia dua tahun menjadi korban pertama banjir di Terengganu kali ini dalam kejadian di Kampung Apal pada Ahad.Ketua Polis Terengganu Rohaimi Md Isa berkata Nur Hilwa Idris Mohd Haris Zaifan ditemukan terapung dalam parit kira-kira 20 meter dari rumah tempat mangsa dikatakan terjatuh pada kira-kira pukul 3.40 petang semalam.“Kejadian dikatakan berlaku ketika ibu saudara mangsa yang berada di rumah sedang bersiap-siap untuk berpindah ke pusat pemindahan sementara (PPS) kerana paras air semakin meningkat sebelum mendapati mangsa telah keluar sendiri melalui pintu dapur.“Mangsa dikatakan terjatuh di dalam air banjir dan dihanyutkan arus dalam kejadian itu,” menurutnya dalam kenyataan semalam.

Beliau berkata mayat mangsa dibawa ke Hospital Besut untuk tindakan lanjut.Rohaimi turut mengingatkan orang ramai supaya lebih berwaspada dan berhati-hati sepanjang tempoh monsun timur laut (MTL) ini.“Elakkan anak-anak kecil bermain air di musim banjir kerana membahayakan nyawa mereka.“Ibu bapa dan penjaga perlu memainkan peranan agar lebih berhati-hati dan peka terhadap keselamatan anak-anak pada musim MTL ini," kata beliau yang turut mengucapkan takziah kepada keluarga kanak-kanak itu.Katanya keprihatinan ibu bapa amat penting supaya musibah seperti itu dapat dicegah daripada berulang. - BERNAMA


Terengganu, Kelantan rekod mangsa teramai dilanda banjir

KUALA LUMPUR, 19 Disember- Pahang menjadi negeri terbaharu dilanda banjir menjadikan lima negeri kini terjejas banjir selepas Terengganu, Perak, Kelantan dan Johor, setakat pagi ini.Terengganu dan Kelantan merekodkan peningkatan jumlah mangsa banjir teramai pagi ini, berbanding malam tadi manakala jumlah mangsa di Johor dan Perak kekal. Di Pahang, Sekretariat Jawatankuasa Pengurusan Bencana Negeri (JPBN) melaporkan seramai 40 mangsa banjir daripada 13 keluarga berada di pusat pemindahan sementara (PPS) Dewan Serbaguna Kampung Pia, Raub pada pagi ini.Laman web publicinfobanjir.water.gov.my pula melaporkan Sungai Keratong di Rompin melebihi paras bahaya manakala Sungai Lipis di Batu Malim, Raub dan Sungai Luit di Kampung Subuh, Maran direkodkan pada paras amaran. Jabatan Meterologi meramalkan kebanyakan daerah di Pahang termasuk Raub akan mengalami hujan pada pagi dan petang ini. Di Terengganu, situasi banjir semakin buruk apabila jumlah mangsa terlibat meningkat dengan mendadak kepada 11,415 orang daripada 3,326 keluarga, berbanding 3,785 orang daripada 1,068 keluarga malam tadi.Menurut kenyataan Sekretariat Jawatankuasa Pengurusan Bencana Negeri, setakat ini sebanyak 174 PPS telah dibuka di tujuh daerah di negeri ini iaitu di Besut (65 PPS); Hulu Terengganu (45 PPS); Setiu (38 PPS); Kemaman (12 PPS); Dungun (11 PPS); Marang (dua PPS); dan Kuala Terengganu (satu PPS).Setakat ini, Hulu Terengganu merupakan daerah yang paling terjejas dengan merekodkan 3,998 mangsa daripada 1,276 keluarga; Besut 3,765 mangsa (1,040 keluarga); Setiu 2,157 mangsa (632 keluarga); Kemaman 1,008 mangsa (277 keluarga); Dungun 355 mangsa (84 keluarga); Marang 119 mangsa (14 keluarga); manakala Kuala Terengganu 13 mangsa (tiga keluarga).Di Kelantan, Sekretariat JPBN memaklumkan jumlah mangsa banjir meningkat kepada 8,645 orang daripada 2,586 keluarga pagi ini, berbanding 5,642 orang daripada 1,679 keluarga malam tadi melibatkan sebanyak 80 PPS dibuka di sembilan jajahan iaitu Kota Bharu, Pasir Mas, Tumpat, Bachok, Tanah Merah, Pasir Puteh, Kuala Krai, Machang dan Jeli.Berdasarkan laman sesawang https://publicinfobanjir.water.gov.my/, enam sungai utama melepasi paras bahaya termasuk Sungai Lebir di Kampung Tualang, Kuala Krai dengan bacaan 38.29 meter (m), Sungai Golok di Kampung Jenob, Tanah Merah (24.59 m) dan Sungai Golok di Rantau Panjang, Pasir Mas (10.61 m).

Di Johor, JPBN dalam kenyataan memaklumkan jumlah mangsa banjir di daerah Segamat kekal 75 orang setakat pukul 8.00 pagi tadi dengan kesemua mangsa yang terdiri daripada 21 keluarga itu masih ditempatkan di tiga PPS yang beroperasi, setakat ini. Seramai 34 orang ditempatkan di Balai Raya Kampung Batu Badak dan 27 orang masih berada di Balai Raya Kampung Kuala Paya, manakala di Dewan Komuniti Kampung Tasek menempatkan 14 mangsa."Kesemua mangsa adalah penduduk dari Kampung Seberang Batu Badak, Kampung Batu 5 dan Kampung Kuala Paya," katanya. Menurut JPBN paras air di tiga lembangan sungai di negeri ini, berada di paras amaran iaitu Sungai Muar, Buluh Kasap di Segamat menunjukkan bacaan 8.87 m, Sungai Lenik, Ladang Chaah di Segamat (5.76 m) dan Sungai Endau, Kampung Labong di Mersing (1.66 m).Di Perak pula, mangsa banjir kekal 49 orang daripada 16 keluarga melibatkan dua PPS iaitu di Dewan Sekolah Menengah Abdul Rahman Talib (SMART) Batu 4, Teluk Intan dan Sekolah Kebangsaan (SK) Sungai Tiang Darat, Selekoh.


JPS ramal berlaku banjir di Sungai Melikai dan kawasan sekitarnya, 12 tengah hari ini

JOHOR BAHRU, 19 Disember - Sungai Melikai dan kawasan sekitarnya di daerah Mersing diramal berlaku banjir bermula 12 tengah hari ini.Amaran banjir dikeluarkan Pusat Ramalan dan Amaran Banjir Negara (PRABN) Jabatan Pengairan dan Saliran (JPS) pada pukul 9.00 pagi ini.Jabatan berkenaan memberitahu ramalan itu susulan amaran hujan berterusan (bahaya) oleh Jabatan Meteorologi (MetMalaysia) pada pukul 10.00 malam tadi dan hasil simulasi model ramalan banjir.Bencana itu diramalkan boleh berlaku lebih awal atau lewat daripada masa yang dijangkakan.“Bagi daerah Johor Bahru pula diramalkan banjir pada Rabu ini bermula 9.00 malam melibatkan Kampung Kangkar, Sungai Tiram dan kawasan sekitarnya. “Amaran ini dikeluarkan bagi membolehkan penduduk terutamanya di kawasan yang dijangka banjir berwaspada dan mematuhi arahan pihak berkuasa atau agensi pengurusan bencana banjir,” katanya.

Sementara itu, setakat 8.15 pagi tadi, dua sungai di daerah Segamat iaitu Sungai Lenik (Ladang Chaah) dan Sungai Muar (Buloh Kasap) menunjukkan paras air berada pada paras amaran.Bagi mendapatkan maklumat lanjut, orang ramai diminta melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir.


Hari ke-4 SAR mangsa tanah runtuh, operasi diteruskan 8 pagi tadi

BATANG KALI, 19 Disember - Operasi mencari dan menyelamat (SAR) mangsa tanah runtuh di tapak perkhemahan Father's Organic Farm, di sini diteruskan pukul 8.00 pagi tadi, berikutan operasi malam semalam terpaksa dihentikan kerana hujan lebat.Menurut Pengarah Jabatan Bomba dan Penyelamat Selangor, Datuk Norazam Khamis hujan lebat membahayakan petugas di lapangan.Beliau juga memaklumkan penilaian akan dibuat semula berdasarkan struktur tanah sebelum operasi disambung semula.Setakat ini, 24 mangsa disahkan meninggal dunia, 61 orang selamat dan sembilan masih hilang.Norazam, sebelum ini memaklumkan lapan daripada 24 mangsa yang terkorban ditemukan tertimbus tanah antara kedalaman 0.9 hingga 1.5 meter, enam daripada mayat tersebut berjaya dikesan Unit Anjing Pengesan (K9).

(Anggota Pasukan Mencari Dan Menyelamat Khas (SMART) meninggalkankawasan kejadian tanah runtuh semalam, operasi mencari bersambung semula pukul 8.00 pagi)

Sebahagian kawasan itu tepaksa digali menggunakan jengkaut, sebelum mangsa berjaya dikeluarkan petugas SAR.


Banjir Setiu, lebih 20 kenderaan terkandas

SETIU, 19 Disember- Banjir yang melanda daerah di sini menyebabkan lebih 20 kenderaan terkandas di laluan jalan Kuala Terengganu-Kota Bharu berhampiran bandar Permaisuri.  Aliran air yang deras telah menyebabkan pemandu kenderaan mengambil langkah berjaga-jaga bagi mengelakkan insiden tidak diingini berlaku.

Menurut Aizam Abdullah, beliau terkandas di laluan berkenaan sejak pukul 4.00 petang Ahad dan sehingga pukul 1.00 pagi masih tidak dapat melepasi laluan berkenaan.  "Dari petang dalam pukul empat lebih...kita orang, macam jentera berat pun takut juga nak lalu jalan itu," katanya. Sementara itu, pemandu lori N Kannan berkata sepanjang dua tahun berulang alik menggunakan laluan tersebut, ini merupakan kali pertama beliau terkandas.  "Depan ada juga air, kita dah lepas tapi ini laju, dalam sangat tak berani nak lalu. Ini pertama kali, kita tiap-tiap bulan jalan sini, pertama kali kena," jelasnya.


RTM kongsi keterujaan, kehangatan perlawanan akhir Piala Dunia 2022

KUALA LUMPUR, 19 Disember- Radio Televisyen Malaysia (RTM) berkongsi keterujaan dan kehangatan bersama-sama seluruh rakyat Malaysia dan warga kerja RTM menyaksikan perlawanan akhir Kejohanan Piala Dunia 2022 membabitkan Perancis menentang Argentina.

Warga kerja RTM hadir memeriahkan Program Layan World Cup@RTM sempena RTM sebagai penyiar berlesen Piala Dunia FIFA Qatar 2022 yang bermula sekitar 9.00 malam tadi di Angkasapuri Kota Media.Hadir sama, Ketua Pengarah Penyiaran, Datuk Che Roslan Che Daud.

(Bersempena Piala Dunia Qatar 2022, RTM menyiarkan 41 perlawanan iaitu 27 siaran langsung dan 14 siaran tertunda)

Pelbagai acara menarik disediakan kepada pengunjung antaranya sepak sampai bola kena, Foosball dan booth makanan.Bersempena Piala Dunia Qatar 2022, RTM menyiarkan 41 perlawanan iaitu 27 siaran langsung dan 14 siaran tertunda.Kesemua perlawanan tersebut disiarkan secara percuma di saluran TV2, TV Okey dan Saluran Sukan RTM.


Hujan luar biasa di Kelantan sebabkan banyak kawasan ditenggelami air

KOTA BHARU, 19 Disember- Hujan lebat luar biasa yang melanda seluruh negeri Kelantan menyebabkan banyak kawasan ditenggelami air. Tinjauan RTM mendapati, beberapa laluan utama ditutup kepada kenderaan berikutan limpahan air sungai dan sistem perparitan yang tersumbat.

Penduduk yang tinggal di kawasan rendah juga tidak menunggu masa lama untuk berpindah ke Pusat Pemindahan Sementara (PPS) terdekat. "Yang ada anak kecil minta jangan pulang dulu terutama jika rumah di kawasan rendah, kena berhati-hati," kata Mohd Firdaus Mohd Suhaimi.

"Kepada ibu bapa jangan bawa anak main air, elakkan," menurut Nur Natasya Syakila Ismail.

Sementara itu, hasil tinjauan di stesen aras air Tambatan Diraja Kota Bharu menyaksikan paras air pada pukul 10.00 malam masih lagi di tahap normal iaitu 2.48 meter dengan keadaan trend menaik. Bilik Kawalan Operasi Banjir Pusat Ramalan dan Amaran Banjir JPS Negeri Kelantan sebelum ini memaklumkan Kota Bharu di Jeti Kastam di jangka mencapai aras air peringkat waspada pada pukul 10.00 malam esok.  Keadaan itu bagaimanapun tidak menyebabkan air melimpah masuk ke bandar Kota Bharu dan Istana Balai Besar dalam keadaan selamat.  Tempoh sela masa 48 jam air banjir dari bandar Kuala Krai sampai ke Kota Bharu adalah pukul 7.00 petang esok.


'Together We Cheer' rai 50 anak-anak cerebral palsy

PUTRAJAYA, 18 Disember- Menjaga anak Cerebral Palsy (CP) atau kelumpuhan otak menuntut pengorbanan besar ibu bapa. Bagi meningkatkan kesedaran mengenai cerebral palsy, Marriott's IOI Cluster of Hotel meraikan Hari Orang Kurang Upaya Sedunia menerusi program 'Together We Cheer' yang disertai 50 anak-anak cerebral palsy.Program berkenaan mendapat kerjasama Gabungan Anak-Anak Palsi Serebrum (GAPS) dan Daehan Rehabilitation Hospital Putrajaya.Penolong Pengarah Pemasaran Marriott's Cluster of Hotel, Nur Azela Amir berkata hampir RM20,000 diperuntuk untuk membantu anak-anak cerebral palsy. "Kita boleh berkomunikasi dengan ibu bapa, memahami lebih mendalam anak-anak mereka...juga nak membangkitkan kesedaran, perkenalkan celebral palsy ini dengan lebih meluas," katanya kepada RTM, di sini.

Menurut Pengasas Gabungan Anak-Anak Palsi Serebrum (GAPS), Rafidah Ahmad penubuhan GAPS adalah usahanya mendekati ibu bapa yang mempunyai anak kurang upaya tersebut."Saya tubuhkan GAPS ini sebab saya pun ada anak CP, memang saya tengok kurang kesedaran mengenai CP dan nak dapat maklumat juga susah."Tiada sistem sokongan kepada ibu bapa dan komuniti CP secara keseluruhan, jadi dengan tertubuhnya GAPS ini kita kumpul maklumat dan beri sokongan dekat komuniti di Malaysia, menurut Rafidah.

Sementara itu, bagi Mohd Zhariff Mohd Jaafar mempunyai anak cerebral palsy yang berusia dua tahun telah banyak mengajar erti kesabaran."Dapat anak syurga ini Allah uji kita ikut kemampuan orang kata kuat, bagi saya kekuatan dimaksudkan bukan pada saya dan isteri, kekuatan itu datang daripada orang sekeliling."Sebab itu saya dalam kumpulan ini, orang yang saya baru kenal juga kekuatan saya insya-Allah saya juga beri kekuatan kepada mereka untuk urus dan jaga amanah Allah ini sampai mana yang kami mampu," katanya.


INSKEN bantu lonjak jualan usahawan tempatan - Ewon

PUTRAJAYA, 19 Disember- RM8.7 juta berjaya dihasilkan melalui Program Bimbingan Institut Keusahawanan Negara Berhad (INSKEN) yang dilaksanakan sepanjang tahun ini.Menteri Pembangunan Usahawan dan Koperasi, Datuk Ewon Benedick memaklumkan institut itu turut membantu meningkatkan hasil jualan 141 usahawan melalui tiga program bimbangan yang dilaksanakan.Program tersebut merupakan INSKEN Bumiputera Business Coaching, Program Bimbingan Pembangunan Produk dan Program Bimbingan Keuntungan Menu.RM3.8 juta peningkatan hasil jualan telah dicipta daripada ketiga-tiga program tersebut."Saya juga berbangga kerana ada usahawan yang dulunya menjadi peserta program INSKEN kini telah menjadi jurulatih industri, ini suatu yang baik," katanya.

Beliau berkata demikian ketika berucap merasmikan Majlis Graduasi Program Bimbingan INSKEN 2022, di sini.Pada majlis itu, seramai 180 usahawan menerima sijil selepas berjaya menamatkan program bimbingan INSKEN.


Banjir di Kelantan: Jumlah penduduk terjejas banjir meningkat 4,835

KOTA BHARU, 18 Disember - Setakat pukul 7.00 petang tadi, jumlah penduduk terjejas banjir di Kelantan meningkat seramai 4,835 orang melibatkan 1,435 keluarga dipindahkan ke 48 Pusat Pemindahan Sementara (PPS). Situasi itu membabitkan tujuh daerah iaitu Pasir Mas, Tanah Merah, Machang, Kuala Krai, Kota Bharu, Jeli dan pasir putih. Menurut portal Info Bencana Jabatan Kebajikan Masyarakat (JKM), 14 PPS dibuka di daerah Tanah Merah, diikuti sembilan PPS di Kuala Krai dan Pasir Mas, lima PPS di Machang, manakala tiga PSS dibuka di daerah Pasir Puteh dan Kota Bharu serta dua PPS di Jeli. Sementara itu, berdasarkan laman web rasmi Public infobanjir Jabatan Pengairan dan Saliran (JPS), setakat pukul 7.00 petang, enam sungai di negeri itu mencatatkan aras melebihi tahap bahaya antaranya Sungai Golok di Rantau Panjang, Sungai Lanas di Air Lanas Jeli, Sungai Lebir di Kampung Tualang Kuala Krai, Sungai Golok di kampung Jenob Tanah Merah.


Pemuda Iran dinobat lelaki terpendek di dunia

IRAN, 18 Disember- Seorang warga Iran yang memiliki ketinggian kurang 66 sentimeter dinobatkan sebagai lelaki terpendek di dunia oleh Guinness World Records.Afshin Esmaeil Ghaderzadeh, 20, memperoleh gelaran itu dengan ketinggian 2 kaki 1.68 inci (65.24 sentimeter).Dia yang lahir di sebuah kampung terpencil di daerah Bukan, Azerbaijan Barat mengakui kehidupannya tidak mudah.Afshin berkata dia tidak dapat ke sekolah kerana saiznya, malah menggunakan telefon pintar pun sukar buat pemuda itu."Telefon pintar secara amnya berat untuk saya, lebih-lebih lagi dalam tempoh yang lama, namun saya semakin pandai menyesuaikannya," kata Afshin. Afshin dilahirkan dengan berat 700 gram dan kini berat badannya telah meningkat hampir 6.5 kilogram.Rekod terdahulu untuk lelaki terpendek dipegang oleh Edward Niño Hernandez, dari Bogotá, Colombia, yang berketinggian 2 kaki 4.38 inci (72.1 sentimeter). -Guinness World Records

(Afshin bersama ibu dan bapanya/Foto Guinness World Records)


Budak perempuan korban pertama banjir di Terengganu

BESUT, 18 Disember - Seorang kanak-kanak perempuan berusia 2 tahun 1 bulan menjadi korban pertama banjir di Terengganu.  Mangsa, Nur Hilwa Idris Mohd Haris Zaifan dilaporkan lemas selepas terjatuh melalui pintu dapur rumahnya yang dinaiki air sebelum dihanyutkan arus deras.  Kejadian berlaku di Kampung Apal, Jerteh, di sini kira-kira pukul 3.00 petang tadi.  Ketika kejadian, ibu saudara mangsa sedang membuat persiapan untuk berpindah ke Pusat Pemindahan Sementara (PPS), mangsa dilaporkan keluar sendiri melalui pintu dapur sebelum terjatuh.  Mayat mangsa kemudiannya ditemui penduduk kampung, di dalam parit berhampiran rumah kira-kira 20 meter dari lokasi kejadian pukul 3.40 petang tadi, dan dibawa ke hospital untuk tindakan dan siasatan lanjut.

Ketua Polis Terengganu, Datuk Rohami Md Isa ketika dihubungi mengesahkan kejadian itu, berharap penduduk terjejas banjir lebih berhati-hati dan sentiasa cakna dengan amaran yang dikeluarkan pihak berkuasa untuk berpindah ke PPS.  Beliau turut menasihati ibu bapa atau penjaga lebih berhati-hati dan peka keselamatan anak- anak ketika musim banjir ini.


Tanah Runtuh Batang Kali: Permaisuri Agong berkenan lawat lokasi kejadian

BATANG KALI, 18 Disember- Raja Permaisuri Agong Tunku Azizah Aminah Maimunah Iskandariah berangkat tiba di Father's Organic Farm, di sini sekitar pukul 4.14 petang tadi. Keberangkatan tiba Baginda bagi melihat sendiri tapak tragedi tanah runtuh dan meninjau operasi mencari dan menyelamat (SAR) yang sedang dilaksana.Tunku Azizah diberi taklimat berkaitan insiden dan operasi SAR sebelum meninjau lokasi kejadian tanah runtuh.

(Tunku Azizah Maimunah Iskandariah / Foto BERNAMA)

Turut hadir, Ketua Setiausaha Negara, Tan Sri Mohd Zuki Ali dan Ketua Polis Negara, Tan Sri Acryl Sani Abdullah Sani.


Hujan lebat berterusan jejas 496 penduduk di Kemaman

(Beberapa penduduk mengharungi banjir untuk ke tempat selamat selepas kampung mereka dilanda banjir semasa tinjauan di Kampung Besut hari ini/FOTO BERNAMA)

KEMAMAN, 18 Disember - Hujan lebat berterusan sejak semalam menyebabkan beberapa kampung di kawasan rendah di daerah ini mula dinaiki air.Sehingga 4 petang tadi seramai 496 penduduk terjejas membabitkan 114 keluarga telah pun dipindahkan ke lima buah Pusat Perpindahan Sementara (PPS) di daerah berkenaan.Lima PPS berkenaan ialah di Sekolah Kebangsaan (SK) Kemasik, SK Kampung Baru Kerteh, dewan Pusat Latihan Darul Iman (DITC), Balai Raya Kampung Batu9 Ibok dan Balairaya Kampung Padang Kemunting, Ibok.Antara kampung yang terjejas ialah Kampung Batu 9 dan Kampung Padang Kemunting Ibok, Kampung Baru Kemasik, Kampung Baru Kerteh dan Rumah MurahTelok Kalong, Kijal.Kesemua penduduk terjejas dipindahkan sejak awal pagi tadi selepas kawasan kediaman mereka mula dinaiki air kira-kira satu meter.

(Anggota Pasukan Mencari Dan Menyelamat Khas Malaysia (SMART) menyelamatkan beberapa mangsa banjir berikutan hujan lebat berterusan ketika tinjauan di Kampung Kepah hari ini/FOTO BERNAMA)

Tinjauan RTM di Kampung Teladas Air Putih dan Kampung Padang Kubu mendapati paras air sungai Kemaman dan Tebak semakin naik dan penduduk mula membuat persiapan untuk berpindah ke PPS dalam masa terdekat.Penduduk beberapa kawasan di Terengganu diminta bersiap siaga dan peka dengan arahan pihak berkuasa bagi menghadapi kemungkinan banjir.Ia susulan kenaikan paras air sungai di beberapa kawasan di daerah Besut, Setiu, Kemaman dan Hulu Terengganu.Jabatan Pengairan dan Saliran (JPS) Terengganu dalam laman media sosialnya memaklumkan, antara stesen mencatat aras air bahaya setakat jam 8 pagi tadi ialah Stesen Sungai Telemong di Kampung Sungai Ping dan Sungai Berang di Kampung Menerong, Hulu Terengganu.


Tanah runtuh di Raub, tiada kemalangan jiwa dilaporkan

RAUB, 18 Disember- Satu insiden tanah runtuh dilaporkan berlaku di jalan belakang Bank Hong Leong, di sini.Bagaimanapun, tiada kemalangan jiwa atau kecederaan dilaporkan membabitkan insiden tersebut.Timbalan Pengarah (Operasi) Jabatan Bomba dan Penyelamat (JBPM) Pahang, Ismail Abdul Ghani berkata, runtuhan membabitkan tebing setinggi 10 hingga 15 meter.Jelas beliau, pihaknya menerima laporan berhubung kejadian pada pukul 2.45 petang tadi."Susulan itu, seorang pegawai dan tujuh anggota dari Balai Bomba dan Penyelamat Raub dikerah ke lokasi bersama dua jentera.Ketika tiba di tempat kejadian, kami mendapati runtuhan berlaku di jalan belakang bangunan kedai dan tidak melibatkan mangsa," katanya.

(Keadaan tanah runtuh yang berlaku di belakang sebuah premis bank)

Tambah beliau, pemeriksaan dan pemantauan akan terus dilakukan di lokasi terbabit untuk memastikan kawasan tersebut selamat.


Banjir di Kelantan: Jumlah penduduk terjejas banjir naik mendadak

KOTA BHARU, 18 Disember - Jumlah penduduk terjejas banjir di Kelantan meningkat mendadak apabila seramai 3,624 orang daripada 1,080 keluarga telah dipindahkan ke 35 Pusat Pemindahan Sementara (PPS), setakat pukul 4.00 petang tadi. Ia membabitkan tujuh daerah iaitu Pasir Mas, Tanah Merah, Machang, Kuala Krai, Kota Bharu, Jeli dan Pasir Putih. Menurut portal Info Bencana Jabatan Kebajikan Masyarakat (JKM), sebanyak 13 PPS dibuka di daerah Tanah Merah, diikuti lapan PPS di Kuala Krai, enam PPS di Pasir Mas, tiga PPS di Pasir Puteh, manakala dua PSS dibuka di daerah Machang dan Jeli serta satu PPS di Kota Bharu.

Berdasarkan Laman Web Rasmi public infobanjir Jabatan Pengairan dan Saliran (JPS), setakat pukul 4.00 petang, lima sungai di negeri itu mencatatkan paras air melebihi tahap bahaya iaitu Sungai Golok di Rantau Panjang, Sungai Lanas di Air Lanas Jeli, Sungai Lebir di Kampung Tualang Kuala Krai, Sungai Golok di kampung Jenob Tanah Merah.


Proses penggalian tanah runtuhan dilakukan dengan berhati-hati

BATANG KALI, 18 Disember - Proses penggalian tanah runtuhan menggunakan jentera pengaut di tapak perkhemahan Father's Organic Farm dijalankan secara berperingkat bagi mengelakkan jentera terkena mayat.Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis berkata, proses peringkat awal melibatkan kerja mengorek dan mengeluarkan tanah runtuhan sedalam tiga atau empat kaki untuk memudahkan mayat mangsa dikesan.Beliau berkata, selepas itu pasukan penggalian akan berhenti dan membuat pemeriksaan sama ada melalui unit anjing pengesan K9 atau secara manual. "Sekiranya tiada tanda-tanda menunjukkan mayat, proses penggalian diteruskan secara perlahan untuk mengelak pengaut jentara terkena pada mayat," katanya.Proses penggalian tanah runtuhan juga dipantau oleh seorang anggota pasukan penyelamat yang akan memberi panduan dan arahan mengenai cara-cara penggalian dilakukan.

(Proses penggalian tanah runtuhan dipantau seorang anggota pasukan penyelamat)

Beliau berkata setakat pagi tadi, sebanyak lapan unit jentera pengaut digerakkan ke lokasi dan berkemungkinan ditambah mengikut kesesuaian.


Program Pengukuhan Libat Sama Masyarakat, tingkat kesedaran peniaga dan penjaja kecil

KUALA LUMPUR, 18 Disember - Program Pengukuhan Libat Sama Masyarakat bagi Pelan Strategik penguatkuasaan Dewan Bandaraya Kuala Lumpur (DBKL) dilancarkan bagi mendekatkan hubungan penguat kuasa dengan masyarakat.Program dianjurkan Pertubuhan Pengurusan Pasar Malam Kuala Lumpur (PPMKL) dengan kerjasama DBKL. Menurut Presiden PPMKL, Gulam Muszaffar Gulam Mustakim program ini antara lain meningkatkan kesedaran peniaga dan penjaja kecil berhubung peraturan menjalankan perniagaan, termasuk kepentingan pengambilan suntikan Thyphoid yang diwajibkan kepada pengendali makanan.

(Gulam Muszaffar bercakap kepada pemberita selepaspenyerahan kad suntikan Typhoid kepada peniaga danpenjaja kecil di tapak Pasar Malam Jalan Kuching, di sini)

"This is program yang kita nampak kita turun, kita mendekati masyarakat dan disamping itu juga kita membawa satu risalah baru di mana Dewan Bandaraya Kuala Lumpur bawah jabatan penguatkuasaan untuk bersama membuat kerjasama secara terus bersama dengan warga Wilayah Persekutuan Kuala Lumpur..itu sebenarnya tujuan dan objektif asalnya," kata Gulam Muszaffar di sini.Pada program tersebut, suntikan Thyphoid ditawarkan pada harga serendah RM60 berbanding caj semasa RM90."Kerana itu kita turun disini dan tadi apabila saya tengok sudah ramai yang turun berkenaan saman dan kita juga terus di sini ada kaunter bergerak untuk dapatkan suntikan Thyphoid yang mana memang wajib untuk setiap penjaja dan setiap peniaga yang menguruskan penjualan makanan juadah, memang perlu ada," katanya.


Dua laluan utama di Tanah Merah ditutup

TANAH MERAH, 18 Disember- Dua laluan utama di daerah Tanah Merah, Kelantan ditutup kepada semua jenis kenderaan selepas ditenggelami air susulan hujan lebat sejak malam tadi.Menurut Ketua Jajahan Tanah Merah, Mohamad Yusoff Hassan, dua laluan tersebut membabitkan jalan ke Loji Air Bukit Remeh dan Jalan Bukit Panau-Bendang Nyior.Manakala, tiga lagi laluan di daerah itu hanya dibuka satu lorong kepada semua jenis kenderaan."Berlaku cerun runtuh, kita dah dapat maklumat di Jalan Bukit Pauh, Kuala Tiga dibuka satu lorong sahaja.Di Jalan Tanah Merah Kusial Kampung Ipoh Batu 8 dan di Kampung Ipoh, Kampung Baru Ulu Kusial juga dibuka satu lorong," katanya.Beliau berkata demikian ketika ditemui pemberita selepas meninjau operasi memindahkan penduduk terjejas banjir di sini.

(Mohamad Yusoff Hassan, Ketua Jajahan Tanah Merah)

Mohamad Yusoff turut menasihati penduduk dan pengguna jalan raya agar sentiasa berhati-hati serta berwaspada sengan keadaan banjir bagi mengelakkan kejadian tidak diingini.


K9 bertungkus lumus mengesan dan menyelamat mangsa insiden tanah runtuh

BATANG KALI, 18 Disember - Ketika ramai berkongsi di media sosial gambar memaparkan anggota pasukan penyelamat kepenatan dalam operasi mencari dan menyelamat (SAR) mangsa tanah runtuh di sini, tidak ramai yang tahu terdapat ‘hero’ lain turut mengalami keadaan sama.Pendamping pasukan SAR iaitu anjing unit pengesan (K9) turut bertungkus lumus dalam operasi mengesan dan menyelamatkan mangsa insiden tanah runtuh sejak Jumaat lepas.Bermuka bengis, bersifat garang dan mempunyai deria bau yang tajam, kehadiran ‘hero’ ini bagi membantu pasukan penyelamat di medan pencarian dalam apa jua keadaan - berlumpur tebal, lecak atau hujan.Malangnya dalam operasi kritikal tanah runtuh itu, seekor anjing K9 daripada baka English springer spaniel yang diberi nama ‘Blake’ mengalami kepenatan.Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata anjing itu ‘kecundang’ setelah dua hari berturut-turut bekerja bertungkus lumus dan kini direhatkan.

“Selepas dua hari bekerja lebih daripada masa yang ditetapkan, anjing pengesan itu kemungkinan perlukan rehat tetapi bukan cedera.“Sebab itu, pada peringkat ini kita akan gerakkan secara bergilir-gilir bermula dengan tiga ekor dahulu, kemudian kita akan masukkan bakinya,” katanya dalam sidang media.Norazam berkata setakat ini terdapat 11 ekor anjing pengesan diletakkan dalam keadaan siap siaga di lokasi kejadian untuk membantu operasi dengan enam daripadanya milik JBPM, empat (Polis Diraja Malaysia) dan seekor (Angkatan Tentera Malaysia).“Kita mungkin akan minta penambahan sekiranya perlu,” kata beliau.Setakat petang semalam, 24 mangsa disahkan terkorban, manakala 61 orang selamat dan sembilan masih hilang daripada keseluruhan 94 orang yang terlibat dalam tragedi tanah runtuh di tapak perkhemahan Father's Organic Farm, Gohtong Jaya, di Jalan Genting-Batang Kali itu.SAR bagi sembilan lagi mangsa yang belum ditemukan diteruskan hari ini bermula pada 9 pagi selepas ditamatkan pada 9.00 malam semalam. - BERNAMA


Kelantan aktif 5 pusat kawalan operasi banjir

KOTA BHARU, 18 Disember - Lima pusat kawalan operasi banjir (PKOB) di Kelantan, membabitkan Pasir Mas, Jeli, Tanah Merah, Machang dan Pasir Puteh diaktifkan, bagi mengkoordinasikan pengurusan banjir negeri. Menteri Besar Datuk Ahmad Yakob dalam satu kenytaan berkata, ia berikutan Jabatan Meteorologi (MetMalaysia) mengeluarkan ramalan hujan lebat tahap bahaya di seluruh negeri itu hingga 21 Disember depan."Rakyat Kelantan diminta tidak mengambil mudah setiap arahan dan panduan yang dikeluarkan oleh pihak berkuasa terutama melibatkan arahan untuk berpindah ketika musim banjir.Apabila arahan berpindah dikeluarkan, semua pihak hendaklah mengambil langkah segera dan sebolehnya dilaksanakan sebelum waktu maghrib," katanya di sini.Ahmad berkata beliau turut mengarahkan wakil rakyat bersama-sama ketua jajahan dan pegawai terutama di kawasan berisiko banjir supaya mengambil langkah proaktif dan cakna mengenai keselamatan dan kebajikan rakyat di kawasan Dewan Undangan Negeri dan jajahan masing-masing.

"Saya minta rakyat Kelantan juga sentiasa peka kepada perkembangan dan amaran cuaca terkini yang dikeluarkan oleh pihak berkuasa. Saya juga menyeru seluruh rakyat supaya melakukan solat hajat dan berdoa kepada Allah SWT supaya negeri kita tidak dilanda banjir besar," kata Ahmad.


Hujan sangat lebat berterusan dijangka berlaku di Kelantan, Terengganu sehingga Rabu

KUALA LUMPUR, 18 Disember- Jabatan Meteorologi Malaysia (MetMalaysia) mengeluarkan amaran hujan sangat lebat berterusan kategori bahaya di Kelantan dan Terengganu sehingga Rabu depan.Manakala hujan lebat berterusan kategori buruk dijangka berlaku di seluruh Perlis dan beberapa kawasan di Kedah, Perak serta Pahang bagi tempoh sama.Kawasan terlibat di Kedah ialah Langkawi, Kubang Pasu, Kota Setar, Pokok Sena, Padang Terap, Yan, Pendang, SIk dan Baling.Di Pahang pula, amaran dikeluarkan untuk Tanah Tinggi Cameron, Lipis, Jerantut, Maran, Kuantan, Pekan dan Rompin.Sementara itu amaran sama turut dikeluarkan bagi daerah Hulu Perak, di Perak.

(Infografik amaran hujan berterusan yang dikeluarkan MetMalaysia pada pukul 12.30 tengah hari)

MetMalaysia turut meramalkan hujan berterusan kategori waspada berlaku seluruh Pulau Pinang dan beberapa kawasan di Kedah, Perak dan Johor sehingga 21 Disember.Kawasan terlibat di Kedah ialah Kuala Muda, Kulim dan Bandar Baru.Di Perak pula, amaran dikeluarkan untuk daerah Kerian, Larut, Matang dan Selama serta Kuala Kangsar.Manakala di Johor, kawasan terjejas ialah Segamat, Kluang, Mersing, Kulai, Kota Tinggi dan Johor Bahru.Amaran hujan sangat lebat kategori bahaya dikeluarkan apabila hujan sangat lebat berterusan dijangka berlaku dengan jumlah hujan melebihi 150 milimeter dalam tempoh 24 jam.


Banjir di Kelantan: Setakat 2 petang, 12 laluan melibatkan empat jajahan ditutup

KOTA BHARU, 18 Disember - Sebanyak 12 laluan melibatkan empat jajahan di Kelantan ditutup akibat banjir yang melanda negeri itu setakat pukul 2.00 petang tadi.Menurut portal laman rasmi Pengurusan Bencana Jabatan Kerja Raya (JKR) melalui http://bencanaalam.jkr.gov.my, empat laluan ditutup kepada semua lalu lintas manakala lapan laluan lagi ditutup kepada kenderaan ringan sahaja.Laluan yang ditutup kepada semua kenderaan ialah dua di Tanah Merah iaitu jalan masuk ke loji air Bukit Remah dan Jalan Bukit Panau - Bendang Nyior, serta dua di Pasir Mas iaitu Jalan Pengkalan Rakit - Batu Karang dan jalan Sekolah Kebangsaan Tok Deh. Sementara itu, empat laluan di Pasir Puteh ditutup kepada kenderaan ringan melibatkan jalan Kota Bharu - Kuala Terengganu, FT003 jalan Kota Bharu - Kuala Terengganu (Panggong 3 Daerah), jalan Pasir Puteh - Gong Kelih (Kg. Chengal Pulas) dan jalan Gaal - Kg. Bukit.

Di Kuala Krai pula, dua laluan yang ditutup kepada kenderaan ringan melibatkan jalan Sg. Durian -Chenulang dan jalan Bukit Sireh - Kampung Bedal - Kuala Nal. Di Pasir Mas, dua laluan iaitu jalan Tok Deh - Gual Periok dan jalan Bakat - Kubang Kuau turut ditutup kepada kenderaan ringan.


Kawasan perkhemahan dan percutian berisiko tinggi di Kedah dicadang tutup sementara

ALOR SETAR, 18 Disember - Sepanjang musim tengkujuh ini, kawasan perkhemahan dan percutian yang berisiko tinggi di Kedah dicadangkan ditutup sementara waktu, bagi mengelakkan berlaku sebarang kejadian tidak diingini. Pengerusi Jawatankuasa Pelancongan, Seni dan Budaya negeri Mohd Firdaus Ahmad dalam satu kenyataan berkata, Bahagian Pelancongan sedang mengutip data berkaitan jumlah kawasan perkhemahan dan percutian yang berisiko untuk dikemukakan kepada Mesyuarat Exco pada Rabu ini."Saya akan kemukakan kertas cadangan ini kepada Exco untuk dapatkan keputusan Rabu ini dan insya-Allah akan diadakan sidang media untuk pemakluman selepas Mesyuarat Exco," katanya.

Orang ramai dinasihatkan supaya memilih lokasi percutian berisiko rendah yang lebih selamat sekiranya ingin bercuti bersama keluarga buat sementara waktu ini, kata beliau lagi.


Remaja maut, rakan parah, motosikal ditunggang rempuh belakang lori

GURUN, 18 Disember- Seorang pelajar maut, manakala rakannya cedera parah apabila motosikal yang ditunggangi merempuh sebuah lori di kilometer 91.2 Lebuhraya Utara–Selatan arah selatan malam tadi.Kejadian berlaku kira-kira pukul 9.48 malam.Ketua Polis Daerah Kuala Muda, ACP Zaidy Che Hassan berkata, mangsa, Nur Irfan Syahril Abdullah, 15 tahun yang membonceng motosikal berkenaan parah dibahagian kepala dan meninggal dunia dilokasi kejadian.Manakala rakan mangsa, Mohd Zaid Izzuddin Mohd Rizal, 18 tahun yang menunggang motosikal tersebut cedera parah di bahagian kepala.

(Keadaan motosikal mangsa yang remuk selepas melanggar belakang sebuah lori yang berhenti di lorong kecemasan)

ACP Zaidy berkata, siasatan mendapati kemalangan dipercayai berlaku apabila motosikal mangsa yang bergerak dari arah Alor Setar menghala ke Butterworth merempuh lori berkenaan yang berhenti dilorong kecemasan kerana mengalami kerosakan. Ketika kejadian suasana gelap kerana tiada lampu jalan.Mayat mangsa dibawa ke Unit Forensik Hospital Sultan Abdul Halim, Sungai Petani untuk bedah siasat, manakala rakan mangsa yang cedera parah dihantar ke zon merah hospital yang sama untuk rawatan lanjut.Kes disiasat bawah Seksyen 41(1) Akta Pengangkutan Jalan 1987.


Elak mayat terkena jentera pengaut, proses gali tanah dilakukan secara berperingkat

BATANG KALI, 18 Disember - Proses penggalian tanah runtuhan menggunakan jentera pengaut di tapak perkhemahan Batang Kali dijalankan secara berperingkat bagi mengelakkan jentera mengenai mayat.Pengarah Jabatan Bomba dan Penyelamat (JBPM) Selangor, Datuk Norazam Khamis berkata pada peringkat awal pihaknya akan mengorek dan mengeluarkan tanah runtuhan sedalam tiga atau empat kaki untuk memudahkan mayat mangsa dikesan.

"Kita percaya mayat mangsa berada antara tanah runtuhan dan tanah asal. Peringkat awal hendak keluarkan tanah runtuhan ini lebih kurang 3, 4 kaki. selepas itu kita akan buat pemeriksaan melalui K9 atau secara manual. "Jika tiada tanda menunjukkan mayat, kita akan gali secara perlahan dan hadkan korekan tanah itu secara perlahan untuk mengelakkan mayat terkena dengan jengkaut tanah," katanya dalam sidang media di lokasi kejadian, di sini.Tambah Norazam, proses penggalian tanah runtuhan juga dipantau seorang anggota pasukan penyelamat yang akan memberi panduan dan arahan mengenai cara-cara penggalian dilakukan.Setakat pagi tadi, lapan unit jentera pengaut digerakkan ke lokasi dan berkemungkinan ditambah mengikut kesesuaian.


Banjir kilat di LPT 2 akibat limpahan air cerun

KUALA BERANG, 18 Disember - Kejadian banjir kilat berlaku di Kilometer (km) 393 Lebuh raya Pantai Timur 2 (LPT 2) dari arah Ajil ke Kuantan, yang tular di media sosial pagi tadi surut sepenuhnya.Ketua Polis Daerah Hulu Terengganu DSP Hasmeera Hassan berkata kejadian kira-kira 11 pagi itu dipercayai berpunca daripada limpahan air cerun berhampiran lokasi berkenaan.Bagaimanapun, beliau berkata tiada kemalangan atau kejadian tidak diingini berlaku disebabkan insiden tersebut dan jalan di kedua-dua arah masih boleh dilalui kenderaan seperti biasa."Air limpahan telah pun surut sekitar 12.30 tengah hari tadi. Tiada penutupan jalan dan masih boleh dilalui oleh semua jenis kenderaan di kedua-dua arah," katanya dalam kenyataan hari ini.

(Tangkap layar video sepanjang 16 saat yang tular di laman media sosial, menunjukkan limpahan air yang turun daripada cerun berdekatan LPT 2 memenuhi laluan lebuh raya tersebut/FOTO Facebook)

Menurut Hasmira, ketika ini pihak pengurusan LPT 2 sedang menjalankan kerja-kerja penilaian dan pemantauan di lokasi kejadian.Dalam video berdurasi 16 saat yang tular di laman media sosial, menunjukkan limpahan air yang turun daripada cerun berdekatan LPT 2 memenuhi laluan lebuh raya tersebut namun kenderaan masih boleh melepasi kawasan Ajil.Semalam, Jabatan Pengairan dan Saliran (JPS) dalam kenyataan telah memberi amaran mengenai beberapa kawasan di daerah Kuala Terengganu, Besut, Setiu, Hulu Terengganu, Dungun dan Kemaman yang dijangka dilanda banjir mulai hari ini berdasarkan simulasi model ramalan banjir JPS. - BERNAMA


Johor teliti semula SOP tapak perkhemahan dan kawasan tumpuan

KOTA TINGGI, 18 Disember-Kerajaan Johor akan meneliti semula prosedur operasi standard (SOP) tapak-tapak perkhemahan dan kawasan tumpuan umum negeri itu, sebelum membenarkan sebarang aktiviti rekreasi serta perkhemahan berikutan kebimbangan berlakunya bencana alam. Exco Perumahan dan Kerajaan Tempatan, Datuk Mohd Jafni Md Shukor berkata, Kesemua 16 Pihak Berkuasa Tempatan(PBT) negeri itu akan berbincang bagi memastikan SOP tapak-tapak perkhemahan atau tempat tarikan umum dipatuhi."Di peringkat PBT, saya sedang dapatkan senarai nama kawasan-kawasan perkhemahan. Ada satu di Mersing dan kawasan Majlis Bandaraya Johor Bahru, Iskandar Puteri, Pasir Gudang tiada kawasan yang berbentuk perkhemahan. Jadi memang wajib mohon untuk rekreasi", katanya kepada media selepas menghadiri pelancaran Rancangan Khas Kawasan di Pantai Teluk Mahkota, Kota Tinggi.

(Exco Perumahan dan Kerajaan Tempatan Johor, Datuk Mohd Jafni Md Shukor / FOTO RTM)

Terdahulu, Kementerian Pembangunan Kerajaan Tempatan (KPKT) melaporkan 24 mangsa tragedi runtuhan tanah di tapak perkhemahan Fathers’ Organic Farm di Batang Kali disahkan meninggal dunia sehingga pagi tadi, manakala sembilan lagi mangsa masih belum ditemukan.

Insiden sekitar jam 2.42 pagi  Jumaat itu melibatkan runtuhan sepanjang hampir 300 meter dan setinggi 70 meter.Operasi mencari dan menyelamat (SAR) giat dilakukan sejak awal pagi Jumaat, melibatkan Unit Anjing Pengesan (K9) dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Bukit Sentosa, Ampang, Pandan, Kota Anggerik, Kajang dan Andalas serta Pasukan Khas Taktikal Operasi Penyelamat Malaysia (STORM).


Kampung Chawas dilanda banjir, selepas 8 tahun

TANAH MERAH, 18 Disember - Lebih 50 penduduk Kampung Chawas di sini tidak menyangka kampung mereka dilanda banjir semula selepas kali terakhir berlaku pada 2014. Seorang penduduk, Norita Mohd Noor, 48, berkata air mula memasuki kawasan rumahnya pada 8 pagi tadi berikutan hujan lebat yang berterusan sejak semalam. "Melihat keadaan air semakin naik, saya segera mengejutkan anak supaya mengalihkan kereta ke tempat yang lebih tinggi kerana paras air ketika itu sudah melebihi paras lutut," katanya.Shukri Ismail, 55, pula berkata beliau terpaksa berputih mata apabila gagal menyelamatkan kereta Proton Wira miliknya memandangkan paras air meningkat dengan cepat.

"Kali terakhir kampung kami terjejas banjir pada 2014 sewaktu bah kuning. Saya sungguh terkejut kerana air naik mendadak sehingga menyebabkan saya tidak sempat alih kereta," katanya. - BERNAMA


Tragedi tanah runtuh: 15 mayat mangsa diserahkan kepada waris semalam

(Ahli keluarga mangsa tragedi tanah runtuh di tapak perkhemahan Father's Organic Farm, Batang Kali, tiba di Unit Forensik Hospital Sungai Buloh untuk melakukan proses pengecaman mayat semalam/FOTO BERNAMA)

BATANG KALI, 18 Disember - Sebanyak 15 mayat mangsa tragedi tanah runtuh di Jalan Batang Kali-Gohtong di sini telah diserahkan kepada keluarga mereka semalam.Kesemua mayat mangsa terdiri daripada dua lelaki dewasa, dua kanak-kanak lelaki dan tiga kanak-kanak perempuan diserahkan kepada waris selepas proses pengecaman dan bedah siasat selesai dijalankan di Hospital Sungai Buloh (HSB).Ketua Polis Daerah Hulu Selangor, Superintenden Suffian Abdullah berkata baki sembilan lagi mayat masih berada di HSB untuk bedah siasat dan menunggu proses tuntutan oleh waris.“Kita memohon waris dan keluarga terlibat dan rakan kepada mangsa yang dipercayai terbabit dalam kejadian ini untuk pergi ke HSB bagi membuat pengecaman dan mengenal pasti identiti mayat," katanya pada sidang media di lokasi, hari ini.

(Antara keluarga jenazah Nurul Azwani Kamarulzaman yang merupakan mangsa insiden tanah runtuh di Father’s Organic Farm Batang Kali Selangor keluar dari Jabatan Forensik Hospital Sungai Buloh semalam/FOTO BERNAMA)

Katanya, sehingga kini ada identiti mangsa belum dikenal pasti, oleh itu waris atau keluarga yang kehilangan ahli keluarga diminta tampil membuat laporan polis.Suffian berkata, pihaknya mempunyai pasukan khas di hospital bagi membantu menguruskan aspek dokumentasi dan urusan penyerahan mayat kepada keluarga mangsa terlibat.Kejadian tanah runtuh pada 2.42 pagi Jumaat lalu telah mengorbankan 24 nyawa.Dalam kejadian itu seramai 94 mangsa terperangkap dan daripada jumlah itu, 61 dilaporkan selamat manakala 24 lagi nyawa terkorban sementara sembilan masih hilang.Runtuhan tanah sepanjang hampir 300 meter dan setinggi 70 meter telah menimpa tiga tapak perkhemahan itu, di Jalan Genting-Batang Kali di sini.Operasi mencari dan menyelamat hari ini memasuki hari ketiga dan dihentikan pada 9 malam tadi susulan hujan lebat sebelum disambung semula pada 8 pagi tadi."Sebanyak lima komponen pasukan penyelamat kini berada di lokasi membabitkan 112 anggota dan tiga anjing pengesan Jabatan Bomba dan Penyelamat Malaysia (JBPM)," katanya.


NADMA guna 'Ground Penetrating Radar' (GPR) bantu kesan mangsa tertimbus

BATANG KALI, 18 Disember - Agensi Pengurusan Bencana Negara (NADMA) bersedia membantu dalam membekal dan menyelenggara mesin yang diperlukan bagi operasi mencari dan menyelamat mangsa yang tertimbus dalam insiden runtuhan tanah di tiga tapak perkhemahan di Jalan Batang Kali-Genting Highland.Pengarah Seksyen Pelaksanaan Operasi (PO) NADMA, DCP Datuk Mohd Khairi Khairudin berkata setakat ini pihaknya telah membawa masuk dua unit alat pengesan jenis 'Ground Penetrating Radar' (GPR).

"Selain kita menggunakan anjing pengesan untuk mengesan mayat, NADMA juga menguruskan sebuah syarikat iaitu Geo Venture Solution iaitu menggunakan peralatan kita panggil Ground Penetrating Radar.

"Alat ini ialah alat berteknologi tinggi yang boleh mengesan mayat di bawah kedalaman lima meter," katanya kepada pemberita ketika ditemui di lokasi kejadian tanah runtuh, di sini.Sehingga kini usaha bagi mengesan sembilan lagi mangsa yang tertimbus giat dijalankan.Tumpuan kini terarah di kawasan mangsa terakhir di temui semalam iaitu di Hill Site dan di River Site.


Tiada paksaan buat majikan laksana waktu kerja fleksibel-Sivakumar

TRONOH, 18 Disember-Penetapan waktu kerja fleksibel menerusi pindaan Akta Kerja 1955 tidak bersifat memaksa majikan, sebaliknya ia hanya digalakkan bagi meningkatkan produktiviti pekerja.Menteri Sumber Manusia, V Sivakumar berkata pelaksanaannya bergantung kepada kesesuaian bidang pekerjaan masing-masing."Ini adalah galakan kepada majikan untuk mengadakan waktu kerja fleksible. ia akan menjadi satu galakan yang lebih bersifat perundangan, tetapi tiada paksaan. Jadi ini adalah satu penambahbaikan kepada sistem atau cara kita bekerja di negara ini.

(Menteri Sumber Manusia, V.Sivakumar/ FOTO RTM)

"Bukan semua orang boleh mengikuti masa yang sama untuk bekerja, contohnya mungkin ada pihak tertentu yang tidak boleh bekerja antara jam 8 pagi hingga 5 petang disebabkan beberapa urusan seperti tanggungjawab keluarga hingga memaksa mereka masuk kerja lewat dan sanggup pulang lewat," katanya kepada media pada pada Program Khatan Perdana 2022 di Surau Nurul Huda, Taman Tasek Putra, Tronoh, pagi tadi. Pindaan Akta Kerja 1955 sepatutnya mula berkuat kuasa 1 September lalu, namun ditangguhkan ke 1 Januari ini selepas pihak industri dan majikan sebulat suara memohon penangguhan atas beberapa faktor termasuk memerlukan sedikit masa berikutan kebanyakannya masih dalam proses pemulihan ekonomi.Antara kandungan pindaan yang ditangguhkan itu ialah penambahan cuti bersalin daripada 60 hari ke 98 hari, penetapan cuti paterniti tujuh hari, pengurangan waktu kerja mingguan daripada 48 jam kepada 45 jam serta aturan kerja fleksibel untuk pekerja.


Tragedi tanah runtuh: Tiga individu termasuk pengusaha tampil beri keterangan

(Pandangan dari atas keadaan tanah runtuh di Jalan Batang Kali-Genting Highland pada Jumaat lalu/FOTO BERNAMA)

BATANG KALI, 18 Disember - Tiga individu termasuk pengusaha tapak perkhemahan Father's Organic Farm dipanggil memberi keterangan berhubung insiden runtuhan tanah di tiga tapak perkhemahan di Jalan Batang Kali-Genting Highland dekat sini.Mereka ialah lelaki tempatan berusia 50-an dan dua pekerja lelaki berusia lingkungan 30-an itu, hadir di Ibu Pejabat Daerah Hulu Selangor petang semalam. Perkara itu dimaklumkan Ketua Polis Daerah Hulu Selangor, Superintenden Suffian Abdullah dalam satu sidang akhbar di sini."Pihak polis akan melakukan siasatan yang sewajarnya dan tindakan lanjut akan di ambil," katanya.

(Pasukan Jabatan Bomba dan Penyelamat Malaysia (JBPM) membawa dua mayat yang ditemukan pada hari kedua di lokasi kejadian tanah runtuh di tapak perkhemahan Fathers’ Organic Farm, Gohtong Jaya semalam/FOTO BERNAMA)

Menurut Suffian ada kemungkinan beberapa individu lagi akan dipanggil bagi membantu siasatan kes.Sebelum ini Menteri Pembangunan Kerajaan Tempatan Nga Kor Ming berkata tapak perkhemahan tersebut diusahakan tanpa lesen kebenaran beroperasi daripada Majlis Daerah Hulu Selangor.Kejadian tanah runtuh pada 2.42 pagi Jumaat lalu telah mengorbankan 24 nyawa.Runtuhan tanah sepanjang hampir 300 meter dan setinggi 70 meter telah menimpa tiga tapak perkhemahan itu, di Jalan Genting-Batang Kali di sini.


KPWKM, KPM dan KKM bakal adakan mesyuarat khas bincang isu moraliti dan kesihatan umat Islam

BUKIT PALAH, 18 Disember-Satu Mesyuarat khas akan diadakan bersama Kementerian Pembangunan Wanita, Keluarga dan Masyarakat; Kementerian Pendidikan dan Kementerian Kesihatan dalam masa terdekat bagi membincangkan beberapa isu berkaitan moraliti dan kesihatan khususnya membabitkan umat Islam. Menteri di Jabatan Perdana Menteri (Hal Ehwal Agama) Senator Datuk Dr Na’im Mokhtar berkata, ia termasuk berkaitan rawatan bagi jangkitan HIV dan AIDS. Isu tersebut memerlukan perbincangan teliti demi kemaslahatan umat Islam di negara ini.

(Menteri di Jabatan Perdana Menteri (Hal Ehwal Agama) Senator Datuk Dr Na’im Mokhtar/ FOTO RTM)

"Saya rasa yang ini kita akan ada pertemuan,saya sudah berbincang dengan Datuk seri nancy, Menteri wanita, Menteri Kesihatan, Pendidikan. Jadi saya rasa bila melibatkan isu sebegini, mesyuarat bersama sangat penting. Saya akan berikan kupasan dan hasil daripada perbincangan itu. Kita akan tengok keseluruhannya nanti", katanya kepada media selepas melepaskan Konvoi Amal Promosi Baitulmal disini.Sebanyak 25 kenderaan bergerak ke Kampung Batu Gajah, Jalan Merlimau Pasir bagi penyampaian sebuah rumah kepada keluarga asnaf di bawah program My Haus bernilai RM35,000 hasil peruntukan kerjasama Jabatan Perdana Menteri dan Majlis Agama Islam Melaka (MAIM).


KPKT perlu kerjasama baik kerajaan negeri bagi kenal pasti dan tangani isu perumahan

JOHOR BAHRU, 18 Disember-Kementerian Pembangunan dan Kerajaan Tempatan (KPKT) perlu ada kerjasama yang baik dengan kerajaan negeri bagi mengenalpasti dan menangani isu perumahan.Timbalan Menterinya, Akmal Nasrullah Mohd Nasir berkata, isu projek sakit misalnya, akan menjadi tumpuan KPKT. Jelasnya, sebelum ini, Menteri Nga Kor Ming sudah menyatakan untuk mengambil inisiatif merangka semula dasar perumahan negara.

(Timbalan Menteri Pembangunan Dan Kerajaan tempatan, Akmal Nasrullah Mohd Nasir)

"Seperti mana yang kita tahu, sungguhpun KPKT ini merangkumi pembangunan Kerajaan Tempatan, kita kena sedar hubungan antara kerajaan Persekutuan, Kerajaan negeri dan juga kerajaan tempatan itu perlu mempunyai hubungan baik dan juga perbincangan rapat", katanya demikian epada pemberita selepas bertemu penduduk di Taman Kim Teng Park, Johor Bahru.

Tambahnya, pertemuan dengan Jabatan Perumahan Negara akan dibuat minggu depan bagi meneliti secara terperinci isu perumahan.


Pahang kembali dilanda banjir, 1 PPS dibuka di Raub

RAUB, 18 Disember- Sebuah Pusat Pemindahan Sementara (PPS) kembali dibuka di daerah Raub, Pahang.

Kesemua penduduk terjejas kini ditempatkan di PPS Dewan Serbaguna Kampung Pia, sejak awal pagi tadi. Menurut Sekretariat Jawatankuasa Pengurusan Bencana Daerah Raub, pihaknya menerima laporan kejadian banjir di Kampung Kuala Gali, Sungai Kerap Dong, pada pukul 1.30 pagi tadi.

(Banjir di Raub / FOTO RTM)

Susulan itu, operasi pemindahan 36 penduduk daripada 12 keluarga, mula digerakkan.  Bantuan permulaan berupa kit makanan dan barangan keperluan juga telah diagih kepada penduduk terlibat.  Sumbangan disampaikan Pegawai Daerah dan Tanah Raub, Datuk Mohammad Shahid Ismail dan Ahli Dewan Negeri Dong, Fadzli Mohamad Kamal.


Banjir di Sarawak berkurangan, tiga keluarga berlindung di satu PPS

KUCHING, 18 Disember - Seramai 10 penduduk terjejas banjir daripada tiga keluarga di Kampung Melayu Balai Ringin, Serian masih ditempatkan di pusat pemindahan sementara (PPS).Sekretariat Jawatankuasa Pengurusan Bencana Sarawak memaklumkan jumlah tersebut menurun berbanding semalam setelah satu keluarga dibenarkan pulang.Sementara itu, seramai 35 kekuatan Angkatan Pertahanan Awam Malaysia (APM) Sarawak telah dikerah memantau keadaan di 32 lokasi di beberapa bahagian termasuk Samarahan, Kapit dan Sri Aman.


Wajar bangunkan sistem amaran awal tanah runtuh di lokasi peranginan tanah tinggi - Pakar

KUALA LUMPUR, 18 Disember - Terdapat keperluan untuk membangunkan sistem amaran awal tanah runtuh di lokasi peranginan.Pensyarah Jabatan Geologi, Fakulti Sains Universiti Malaya (UM), Profesor Madya Dr Ahmad Farid Abu Bakar berpandangan langkah itu dilihat proaktif sebagai persediaan kepada pengusaha pusat pelancongan dan pengunjung untuk mengambil langkah menyelamatkan diri sekiranya berlaku sebarang kemungkinan.

"Untuk mengelakkan permasalahan ini berlaku, kita perlukan penglibatan antara orang awam dan pihak berwajib. Orang awam juga perlu peka dan bersiap siaga di kawasan itu. "Contohnya kawasan itu berdekatan dengan cerun yang nampak tidak berapa selamat...dia ada petunjuk sebenarnya sebelum berlaku kegagalan tersebut...pokok sudah condong, jalan sudah pecah-pecah itu mungkin salah satu amarannya dan mungkin kita perlukan sistem amaran awal. Sistem amaran awal memang perlu untuk mengelakkan benda ini berlaku," katanya.Profesor Madya Dr Ahmad Farid berkata demikian ketika menjadi tetamu dalam rancangan Selamat Pagi Malaysia di Angkasapuri.Tambah Dr. Ahmad Farid, pengusaha wajar merujuk pakar geologi dan jurutera bagi mendapatkan pandangan mengenai kesesuaian lokasi yang dipilih untuk dibangunkan agar aspek keselamatan terus diberi keutamaan.


Lebih 1,700 mangsa banjir masih berada di PPS empat negeri

KUALA LUMPUR, 18 Disember - Seramai 1,750 mangsa banjir masih berada di pusat pemindahan sementara (PPS) di empat negeri terjejas pagi ini.Jumlah mangsa banjir teramai adalah di KELANTAN iaitu 1,584 daripada 490 keluarga, kekal seperti semalam dan menurut Sekretariat Jawatankuasa Pengurusan Bencana Negeri (JPBN) kesemua yang terjejas kini ditempatkan di enam PPS di jajahan Pasir Mas. Sementara itu, laporan https://publicinfobanjir.water.gov.my/ mendapati Sungai Golok di Kampung Jenob, Tanah Merah merekodkan bacaan melepasi paras bahaya iaitu 24.6 meter (m).Empat lagi sungai berada pada paras amaran iaitu Sungai Golok di Rantau Panjang, Pasir Mas (8.76 m), Sungai Golok di Kuala Jambu, Tumpat (2.32 m), Sungai Pergau di Jambatan Jerimbong, Jeli (53.89 m) dan Sungai Lanas di Air Lanas, Jeli (29.25 m).Di JOHOR, jumlah mangsa banjir di daerah Segamat kekal 75 orang daripada 21 keluarga dan ditempatkan di tiga PPS.JPBN dalam kenyataan memaklumkan seramai 34 orang ditempatkan di Balai Raya Kampung Batu Badak dan 27 orang masih berada di Balai Raya Kampung Kuala Paya, manakala di Dewan Komuniti Kampung Tasek pula menempatkan 14 orang.

Di TERENGGANU, jumlah penduduk terjejas banjir meningkat kepada 47 orang daripada 13 keluarga, dengan tiga lagi PPS dibuka iaitu dua di daerah Hulu Terengganu dan satu di Dungun.Menurut JPBN, PPS tersebut ialah Balai Raya Kampung (Kg) Perih yang menempatkan 10 orang daripada dua keluarga dan Balai Raya Kg Cheting (10 orang daripada empat keluarga) di Hulu Terengganu, manakala satu PPS di Masjid Kg Jongok Batu di Dungun (empat orang sekeluarga).PPS sedia ada di Sekolah Kebangsaan (SK) Atas Tol di Kuala Terengganu masih menempatkan 23 orang daripada enam keluarga, sama seperti malam tadi dengan keadaan cuaca juga dilaporkan hujan di beberapa kawasan.Di PERAK, terdapat 44 mangsa daripada 13 keluarga ditempatkan di dua PPS iaitu Dewan Sekolah Menengah Abdul Rahman Talib (SMART) Batu 4 dan SK Sungai Tiang Darat, demikian menurut Sekretariat JPBN. Timbalan Perdana Menteri Datuk Seri Dr Ahmad Zahid Hamidi dijadual melawat rumah mangsa banjir di sekitar Bagan Datuk dan juga yang ditempatkan di SK Sungai Tiang Darat pagi ini. - BERNAMA


Program berkhatan beramai-ramai eratkan silaturahim antara komuniti setempat

SETAPAK, 18 Disember - Program berkhatan beramai-ramai setiap kali musim cuti persekolahan menjadi salah satu platform mengeratkan silaturahim antara komuniti setempat.Di Setapak, lebih 100 orang kanak-kanak menyertai program khatan anjuran Hospital Pakat Ohana.Ketua Pegawai Eksekutifnya, Khairul Fahmi Matsom berkata program tersebut merupakan program tahunan hospital yang melibatkan kanak-kanak berusia dari 5 hingga 12 tahun.

"Program hari ini merupakan program yang kita buat pada skala yang besar sempena cuti sekolah melibatkan beberapa kumpulan peserta."Pertama anak-anak yang pernah lahir disini, kedua kita melibatkan anak-anak golongan asnaf Seri Rampai dan juga kita turut buka kepada anak-anak luar yang ingin turut serta dalam program ini," katanya kepada pemberita pada Majlis Berkhatan 2022, di sini.Tambah Khairul, istimewanya program pada kali ini ialah ada daripada kalangan kanak-kanak yang menyertai program khatan ini hadir dengan pakaian baju melayu lengkap diiringi dengan paluan kompang."Mereka juga turut dimandikan dengan air pancuran dari jentera Bomba bagi memeriahkan majlis," katanya.


Hujan sangat lebat tahap bahaya di Kelantan dan Terengganu hingga Selasa

KUALA LUMPUR, 18 Disember - Beberapa kawasan di Kelantan dan di seluruh Terengganu dijangka berlaku hujan sangat lebat berterusan tahap bahaya hingga Selasa (20 Nov).Amaran itu dikeluarkan Jabatan Meteorologi Malaysia (MetMalaysia) 9.30 pagi ini apabila terdapat tanda-tanda yang menunjukkan hujan lebat berterusan membabitkan Kelantan di Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.Manakala MetMalaysia menjangkakan hujan lebat berterusan peringkat buruk berlaku di Kedah melibatkan Padang Terap, Sik dan Baling; Perak (Hulu Perak); Kelantan (Gua Musang); Pahang (Tanah Tinggi Cameron, Lipis, Jerantut, Maran, Kuantan, Pekan dan Rompin) dalam tempoh sama.

Sementara itu MetMalaysia mengeluarkan amaran hujan berterusan peringkat waspada melibatkan keseluruhan Perlis dan Pulau Pinang , manakala di Kedah membabitkan Langkawi, Kubang Pasu, Kota Setar, Pokok Sena, Yan, Pendang, Kuala Muda, Kulim dan Bandar Baharu.Amaran sama juga dikeluarkan bagi Perak (Kerian, Kuala Kangsar serta Larut, Matang dan Selama) selain Johor (Segamat, Kluang, Mersing, Kulai, Kota Tinggi dan Johor Bahru).


KBS komited perkasa program belia bersifat intervensi dan rehabilitasi

SEPANG, 18 Disember - Kementerian Belia dan Sukan (KBS) komited memperkasa program-program belia sedia ada dengan memberi tumpuan kepada program bersifat intervensi dan rehabilitasi.Menterinya, Hannah Yeoh percaya pelaksanaan program berlandaskan fakta dan data serta mengikut trend dan cabaran semasa mampu memberikan impak besar kepada golongan berkenaan.

"Melalui data ini kita akan menganalisa, adakah program KBS ini berjaya menjangkau kepada semua lapan kumpulan sasaran belia di bawah Dasar Belia Malaysia."Kedua adakah belia-belia yang menyertai program berjaya ke peringkat seterusnya, misalnya belia ini berjaya mendapat pekerjaan atau berjaya menjadi usahawan," katanya ketika berucap sempena Majlis Penyampaian Anugerah Perdana Belia Negara 2022, di sini, semalam.Pada majlis tersebut, empat anugerah utama dipertandingkan sementara satu anugerah khas dan tujuh anugerah tambahan diperkenal.Persatuan Belia Setia Pakat dari Terengganu dinobat juara bagi kategori Pertubuhan Belia.


ATM atur gerak anggota, aset bantu operasi SAR

KUALA LUMPUR, 18 Disember- Angkatan Tentera Malaysia (ATM) mengatur gerak anggota dan aset bagi membantu operasi mencari dan menyelamat (SAR) mangsa tragedi tanah runtuh di tapak perkhemahan Father’s Organic Farm di Batang Kali, Selangor.Hantaran di laman Facebook rasmi Kementerian Pertahanan memaklumkan seorang pegawai dan 30 anggota Rejimen Ke-25 Askar Melayu Diraja (25 RAMD) diatur gerak setiap enam jam ke lokasi kejadian bagi membantu operasi itu.

ATM menjalankan operasi SAR di lokasi kejadian tanah runtuh di tapak perkhemahan Fathers Organic Farm, Gohtong Jaya / FOTO BERNAMA

Markas Pemerintahan Medan Barat Tentera Darat pula menerusi hantaran di laman Facebook rasminya memaklumkan pergerakan anggota dan asetnya telah dijalankan selain bekerjasama dengan agensi di bawah Jawatankuasa Pengurusan Bencana Daerah Hulu Selangor seperti Jabatan Bomba dan Penyelamat, Polis Diraja Malaysia dan Jabatan Sukarelawan Malaysia.


Jenazah Nurul Azmani selamat dikebumi

KUALA LUMPUR, 18 Disember- Jenazah mangsa tragedi tanah runtuh di tapak perkhemahan Fathers’ Organic Farm, Gohtong Jaya, Batang Kali, Selangor selamat dikebumikan di Tanah Perkuburan Islam Raudhatul Sakinah, Taman Selasih, di sini, pada pukul 10.00 malam tadi.Ibu Allahyarham, Siti Esah Hassan, 53, berkata jenazah Nurul Azmani Kamarulzaman, 31, dibawa ke tanah perkuburan selepas selesai solat jenazah di Masjid Abu Hurairah Kampung Batu 5, Jalan Ipoh, di sini.Siti Esah berkata Allahyarham merupakan anak sulung daripada tiga beradik yang bekerja sebagai penolong kantin di Sekolah Jenis Kebangsaan Cina Mun Choong.

Ahli keluarga mengusung jenazah Allahyarham Nurul Azwani Kamarulzaman untuk dikebumikan di Tanah Perkuburan Islam, Taman Selaseh / FOTO BERNAMA

"Allahyarham menyertai perkhemahan itu kerana mengikut majikannya yang juga guru di sekolah tersebut dan dia sudah berjanji untuk pulang ke kampung selepas habis aktiviti perkhemahan itu,” katanya kepada pemberita di Tanah Perkuburan Islam Raudhatul Sakinah.Allahyarham merupakan antara 24 mangsa yang terkorban dalam tragedi tanah runtuh yang berlaku pada pukul 2.42 pagi, Jumaat.


Tuisyen pintar tajaan PROLINTAS beri manfaat kepada 100 calon SPM

(Sebanyak 10 siri tuisyen dijalankan secara berpusat di SMK Bukit Indah sejak Oktober lalu sehingga Disember 2022)

AMPANG,17 Disember - Seramai 100 calon Sijil Pelajaran Malaysia (SPM) daripada keluarga berpendapatan rendah telah menerima manfaat tuisyen secara percuma menerusi Program Tuisyen Pintar Yayasan Pelajaran MARA (YPM) di bawah Kementerian Kemajuan Desa dan Wilayah (KKDW) dengan tajaan Projek Lintasan Kota Holdings Sdn Bhd (PROLINTAS).Seiring dengan komitmen berterusan syarikat melaksanakan tanggungjawab sosial korporat (CSR) berteraskan pendidikan, PROLINTAS amat berbesar hati inisiatif ini telah dijalankan dengan jayanya. Pelajar terlibat yang terdiri daripada empat sekolah sekitar Hulu Langat dan Gombak iaitu SMK Bukit Indah, SMK Hulu Kelang, SMK Taman Kosas dan SMK Bandar Baru Ampang telah menerima bimbingan guru-guru bertauliah untuk lima mata pelajaran teras SPM iaitu Bahasa Malaysia, Sejarah, Bahasa Inggeris, Matematik dan Sains. Pelajar yang terlibat juga disediakan sarapan, minum pagi dan makan tengah hari setiap kali sesi tuisyen diadakan. Sebanyak 10 siri tuisyen dijalankan secara berpusat di SMK Bukit Indah sejak Oktober lalu sehingga Disember 2022.

(Pelajar terlibat terdiri daripada empat sekolah sekitar Hulu Langat dan Gombak iaitu SMK Bukit Indah, SMK Hulu Kelang, SMK Taman Kosas dan SMK Bandar Baru Ampang)

Hari ini telah diadakan Majlis Perasmian Penutupan Program Tuisyen Pintar YPM @ KKDW 2022 disempurnakan oleh Ketua Divisyen Komunikasi Korporat PROLINTAS, Badri Ibrahim di SMK Bukit Indah. PROLINTAS berharap agar semua pelajar terlibat akan berjaya menjawab peperiksaan dengan baik dan memperoleh keputusan yang cemerlang. Selaku pengendali lebuh raya terbesar di Lembah Klang, PROLINTAS komited untuk meneruskan pelbagai aktiviti CSR berteraskan tiga agenda utama iaitu alam sekitar, pendidikan dan komuniti khususnya di sekitar jajaran lebuh raya kendaliannya. Enam lebuh raya di bawah portfolio PROLINTAS ialah Lebuhraya Bertingkat Ampang-Kuala Lumpur (AKLEH), Lebuhraya Koridor Guthrie (GCE), Lebuhraya Kemuning-Shah Alam (LKSA), Lebuhraya Kajang SILK (SILK), Lebuhraya Bertingkat Sungai Besi-Ulu Kelang (SUKE) dan Lebuhraya Bertingkat Damansara-Shah Alam (DASH).


Tragedi tanah runtuh: Kementerian Kesihatan pergiat sokongan psikososial bantu mangsa

(Menteri Kesihatan, Dr Zaliha Mustafa ditemu bual media selepas mengiringi isteri Perdana Menteri, Datuk Seri Dr Wan Azizah Wan Ismail melawat mangsa tragedi tanah runtuh di Hospital Selayang)

SELAYANG, 17 Disember - Kementerian Kesihatan mempergiatkan sokongan psikososial bagi membantu mangsa terlibat dalam tragedi tanah runtuh di Batang Kali awal pagi semalam.  Jelas Menterinya, Dr Zaliha Mustafa, bantuan berbentuk sokongan emosi dan moral itu turut diperluaskan kepada mangsa yang selesai rawatan.  Tambahnya, sokongan yang digerakkan menerusi Unit Psikologi Kementerian itu penting bagi memastikan kesihatan mental dan emosi mangsa dan keluarga waris dalam keadaan baik.  "Kita 'activate' kan 'team' sokongan mental kita dan ia sudah bermula dan itu akan diteruskan sehingga mereka balik ke rumah, ini berterusanlah agar mereka menerima musibah ini dan kemudian membina kembali kekuatan mereka lah," kata beliau selepas mengiringi isteri Perdana Menteri, Datuk Seri Dr Wan Azizah Wan Ismail melawat mangsa tragedi tanah runtuh di Hospital Selayang, di sini hari ini.

(Menteri Kesihatan, Dr Zaliha Mustafa mengiringi isteri Perdana Menteri, Datuk Seri Dr Wan Azizah Wan Ismail melawat mangsa tragedi tanah runtuh di Hospital Selayang)

Hadir sama Ketua Pengarah Kesihatan, Tan Sri Dr Noor Hisham Abdullah. Setakat pukul 5 petang tadi, tiga mangsa kejadian runtuhan pada awal pagi semalam masih menerima rawatan di Hospital Selayang dan dilaporkan berada dalam keadaan stabil.


Pembangunan modal insan jadi fokus utama negeri Perlis

(Setiausaha Kerajaan Negeri Perlis, Datuk Seri Hasnol Zam Zam Ahmad melancarkan Program Berkhatan Perdana di Kangar, Perlis)

KANGAR, 17 Disember - Pembangunan modal insan di kalangan masyarakat antara fokus utama Perlis sebagai usaha membangunkan masyarakat luar bandar di negeri berkenaan. Sehubungan itu pelbagai jabatan dan agensi diseru berkerjasama bagi mencapai tujuan tersebut.Setiausaha Kerajaan Negeri Perlis, Datuk Seri Hasnol Zam Zam Ahmad berkata kerajaan negeri sentiasa menyokong program-program yang bersifat memajukan masyarakat.Program seperti itu akan dijalankan berterusan selain menjadi komponen utama dalam bajet negeri Perlis.

(Setiausaha Kerajaan Negeri Perlis, Datuk Seri Hasnol Zam Zam Ahmad ditemu bual Berita RTM selepas Program Berkhatan Perdana di Kangar, Perlis)

"Ini kita akan teruskan dan kita juga akan masukkan di dalam bajet tahunan kerajaan negeri untuk memastikan program pembangunan modal insan di negeri Perlis ini ialah satu agenda tetap yang akan dilaksanakan secara tersusun dan berterusan namun penglibatan semua pihak terutama pemimpin-pemimpin masyarakat amat diperlukan kerana mereka lebih memahami apakah cabaran dan keperluan masyarakat di sekitar mereka," kata beliau kepada Berita RTM ketika ditemui selepas Program Berkhatan Perdana, di sini hari ini. Pada program berkenaan, seramai 40 kanak-kanak yang terdiri daripada golongan B40, asnaf dan anak yatim dikhatankan secara percuma.


Seramai 1,508 penduduk terjejas banjir ditempatkan di enam PPS di Pasir Mas, Kelantan

PASIR MAS, 17 Disember - Seramai 1,508 penduduk terjejas banjir direkodkan di negeri Kelantan sehingga pukul 4 petang tadi.  Mereka yang terdiri daripada 467 keluarga ditempatkan di enam pusat pemindahan sementara (PPS) di jajahan Pasir Mas.  Menurut laman web info bencana JKM, penduduk terjejas banjir terbabit berada di Sekolah Kebangsaan (SK) Tok Deh kekal sebanyak 712 orang dan SK Gual Periok seramai 516 orang.

Manakala, selebihnya ditempatkan di SK Kubang Kual (165 orang), PPS Putat Tujoh (30 orang), Masjid Mukim Padang Licin seramai 57 orang dan SK Kedai Tanjong seramai 28 orang.  Sementara itu, paras air Sungai Golok di Rantau Panjang masih melebihi tahap amaran.


Tanah runtuh: JBPM pasang sistem kesan pergerakan tanah

BATANG KALI, 17 Disember- Jabatan Bomba dan Penyelamat Malaysia (JBPM) memasang sistem pengesan pengerakan tanah di kawasan tanah runtuh di tapak perkhemahan Batang Kali bagi memantau kemungkinan berlaku runtuhan susulan.Pengarah JBPM Selangor, Datuk Norazam Khamis berkata peralatan itu dipasang dengan kerjasama Jabatan Mineral dan Geosains (JMG)."Peralatan itu dipasang di tiga lokasi sebagai langkah berjaga-jaga kerana keadaan runtuhan masih baharu serta faktor cuaca hujan yang boleh menyebabkan berlaku gelongsoran tanah."Berdasarkan pemerhatian fizikal tiada pergerakan tanah, namun masih terdapat aliran air di kawasan runtuhan," kata Norazam kepada media di sini.Langkah itu juga demi menjamin keselamatan anggota operasi mencari dan menyelamat.

(Alat ‘Real-Time Monitoring Device’ dipasang di lokasi kejadian tanah runtuh di tapak perkhemahan Fathers’ Organic Farm untuk mengesan jika ada sebarang pergerakan tanah/BERNAMA)


Tanah runtuh Batang Kali: Satu lagi mayat kanak-kanak perempuan ditemukan

(Ketua Polis Negara, Tan Sri Acryl Sani Abdullah Sani)

BATANG KALI, 17 Disember - Satu lagi mayat kanak-kanak perempuan ditemukan di tapak perkhemahan Father's Organic Farm, di sini pada pukul 4.05 petang tadi.Menurut Ketua Polis Negara, Tan Sri Acryl Sani Abdullah Sani, mangsa ke-24 itu ditemukan di bahagian sektor pencarian A iaitu Hillview.Ia merupakan mayat ketiga yang ditemukan hari ini selepas dua mayat yang dijumpai sekitar pukul 1.05 tengah hari tadi. “Setakat ini kita telah menjumpai 24 mangsa, terkini kita jumpa satu lagi mangsa kanak-kanak menjadikan angka korban setakat ini 24 orang, kita hantar ke Hospital Sungai Buloh untuk urusan selanjutnya. Yang lain itu, kita berdoa dan berharap operasi mencari dapat kita diselesaikan secepat mungkin,” kata beliau pada sidang media selepas meninjau operasi mencari dan menyelamat (SAR), di sini.Jelas Acryl Sani, setakat ini sembilan lagi mangsa dikhuatiri hilang.

(Satu lagi mayat kanak-kanak perempuan ditemukan di tapak perkhemahan Father's Organic Farm)

Dalam pada itu, beliau telah mengarahkan Ketua Jabatan Siasatan Jenayah (JSJ) Selangor, Asisten Komisioner Baharudin Mat Taib untuk mengetuai siasatan kes tanah runtuh tersebut.Tambah beliau, setakat ini pengurus tapak perkhemahan Fathers' Organic Farm dijadual memberi keterangan pada petang ini. “Kami sedang menunggu (pengurus) sepatutnya petang ini dan dikatakan masih dalam perjalanan di Ibu Pejabat Polis Daerah (IPD), kita tunggu dulu, kita setuju sehingga semua mangsa ditemukan dan kita akan tumpu kepada usaha berkenaan, tetapi ini tidak bermakna siasatan tidak berjalan kerana saya telah mengarahkan Ketua JSJ Selangor untuk mengetahui apa juga siasatan berkait dengan insiden ini,” ujarnya lagi.Acryl Sani begitu pun menegaskan fokus ketika ini adalah untuk mengenal pasti identiti mangsa-mangsa yang masih belum disahkan.


Tragedi tanah runtuh: Identiti enam mangsa yang maut dikenal pasti

BATANG KALI, 17 Disember- Identiti enam daripada 23 mangsa yang maut dalam kejadian tanah runtuh di Batang Kali telah dikenal pasti.Menurut kenyataan Agensi Pengurusan Bencana Negara (NADMA), identiti mangsa dikenal pasti dengan pengecaman oleh waris atau menerusi ujian cap jari.Mereka terdiri daripada lima wanita dewasa dikenali sebagai Lim Wei Xin, Hong Mei Jing, Nurul Azmani, Lai Lee Yin dan Lai Lee Koo.Manakala, seorang lagi mangsa adalah kanak-kanak lelaki berusia 9 tahun, Tong Kai.Proses bedah siasat dan pengecaman mayat mangsa yang lain masih dijalankan.Sementara itu, NADMA berkata empat mangsa masih menerima rawatan di Hospital Selayang dan seorang di Hospital Kuala Lumpur.Manakala tiga yang menerima rawatan di Hospital Kuala Kubu Bharu dibenarkan pulang semalam.

(Identiti enam mangsa yang maut dikenal pasti/JBPM)


Beberapa kawasan di Terengganu dijangka berlaku banjir mulai esok - JPS

KUALA LUMPUR, 17 Disember - Beberapa lagi kawasan di Terengganu diramal berlaku banjir mulai pagi esok sehingga 19 Disember ini berdasarkan simulasi model ramalan banjir Jabatan Pengairan dan Saliran (JPS).JPS menerusi satu kenyataan meramalkan kejadian banjir boleh berlaku sekiranya hujan yang signifikan terus berlaku di negeri itu.Ia dijangka berdekatan lembangan Sungai Terengganu di Sungai Dungun, Sungai Setiu, Sungai Kemaman dan Sungai Besut.Kawasan dijangka banjir mulai pukul 2.00 pagi esok ialah Sg. Besut, diikuti Sg. Guntung, Sg. Chalok mulai pukul 4.00 pagi dan Sg. Besut, Sg. Keruing Ibu mulai pukul 9.00 pagi.Sementara di Sg. Berang, Sg. Telemong, Sg. Nerus mulai pukul 8 pagi, Sg. Dungun mulai pukul 12.00 tengah hari dan Sg. Tarung mulai pukul 7.00 malam esok.

Bagi 19 Disember pula, kawasan dijangka banjir mulai pukul 12.00 tengah malam ialah Sg. Setiu dan Sg. Teratai.Manakala, Sg. Cherul, Sg. Kemaman, Sg. Chukai mulai pukul 4.00 pagi dan Sg. Chaluk, Sg. Guntung mulai pukul 2.00 petang.Banjir yang diramalkan boleh berlaku lebih awal atau lewat dari masa yang dijangkakan. Amaran ini dikeluarkan bagi membolehkan semua penduduk terutamanya di kawasan yang dijangka banjir berwaspada dan mematuhi arahan pihak berkuasa atau agensi pengurusan bencana banjir.